ועדת המדע והטכנולוגיה, כנסת 18, פרוטוקול מספר 74, 2011-01-05 09:00

מאיר שטרית: שלום לכולם.

מאיר שטרית: אני מקיים את הישיבה הזאת כהמשך ישיבה שהייתה לפני חצי שנה בערך, בחודש יוני.

מאיר שטרית: כזכור לכם ערכנו כאן דיון בעקבות הצעת חוק שלי שאושרה ועברה קריאה טרומית בכנסת.

מאיר שטרית: הצעת החוק מציעה שאדם יכול להגביל את חשבון הטלפון שלו ושל הילדים שלו.

מאיר שטרית: מצב בו אנחנו נתונים היום שהורים מסתבכים בגלל חשבונות הטלפון של הילדים ובעצם אין להם שליטה על הוצאות הטלפון של הילדים.

מאיר שטרית: בזמנו תיארתי מצב בו 18,000 משפחות נמצאות בהליכי הוצאה לפועל בגלל חשבונות הטלפון.

מאיר שטרית: הן לא מצליחים לצאת מהמצב והן בבעיות גדולות עם הוצאה לפועל ועם המון צרות אחרות.

מאיר שטרית: חשבתי שנכון לייצור מצב שבו אדם יכול להגביל את חשבון הטלפון שלו ושל ילדיו אם הוא לא רוצה להסתבך.

מאיר שטרית: בעיניי יש בזה גם היבט חינוכי כי הורים שרק בלית בררה קונים טלפון לילדיהם, רק חינוכי שהילד ידע מה המגבלה שלו.

מאיר שטרית: רעיון החוק היה לאפשר לאדם לקבוע תקציב לילד שלו או לעצמו וביום שהתקציב נגמר הוא יקבל התראה שהתקציב עומד להיגמר או שהוא נגמר ואז יחסמו כל השירותים, כל השיחות היוצאות, כל אפשרויות הגלישה ואפשרויות אחרות ויישארו רק שיחות נכנסות ושיחות חירום.

מאיר שטרית: זה הרעיון בבסיס התכנית.

מאיר שטרית: הרעיון היה שניתן לקבל את האפשרות בכל טלפון על פי התעריפים הרגילים ולא בתעריפים המיוחדים כמו שיש היום שהם תעריפים הרבה יותר גבוהים, בעצם הם החלשים שקונים את.Prepaid   	ערכתי את הדיון מתוך מגמה להגיע לתוצאה, אני לא חייב להעביר חוק בכנסת ואם אפשר להגיע לתוצאה בהסכמה בעיניי זה עדיף.

מאיר שטרית: חברות הטלפון היו כולם כאן ואמרו שעד סוף דצמבר הם אכן יפעילו את התכנית הזאת ויאפשרו להגביל את החשבונות בתנאים האלה.

מאיר שטרית: נכון לעכשיו עד סוף דצמבר אף אחד לא חזר אלי.

מאיר שטרית: לא קיבלתי שום דיווח מאף חברת סלולר שחזרה ואמרה כן עושים או לא עושים.

מאיר שטרית: הישיבה הזאת נועדה כדי לשמוע איפה אנחנו עומדים.

מאיר שטרית: אני אומר לכם בצורה הכי ישרה שאם בתום הישיבה הזאת נתרשם ששום דבר לא נעשה אני אחזור לדיונים בחוק ואחזיר את החוק במהירות גדולה מאוד.

מאיר שטרית: כעת אני לא אחכה ותוך שבועיים אני יכול להביא את החוק לקריאה שנייה ושלישית.

מאיר שטרית: במהירות גדולה מאוד כי אני חושב שהעניין עובר את הסף.

מאיר שטרית: הייתי הגון ונתתי חצי שנה לחברות להתארגן.

מאיר שטרית: חשבתי שצריך זמן כי הבנתי מהחברות שצריך זמן התארגנות, נתתי זמן ולא מיהרתי לשום מקום, לא ערכתי לאף אחד שימוע.

מאיר שטרית: הרעיון היה לעשות את זה בהסכמה.

מאיר שטרית: אני מעדיף לעשות את זה בהסכמה ככל שאפשר ופחות בחוק - אם אפשר.

מאיר שטרית: אני אתן תכף רשות דיבור לכל החברות ואבקש לשמוע מה נעשה, איפה הייתם.

מאיר שטרית: קראתי בעיתון פרסומים ושמעתי שמשרד התקשורת החליט לעשות, התעורר בבוקר לעשות שימוע כי הוא הבין שזימנתי ישיבה לדון בזה אז אם נשאר חוק שהם לא התנגדו לו והעבירו אותו בחוק ההסדרים אז גם את החוק הזה הם רוצים לעשות שימוע.

מאיר שטרית: אין לי שום התנגדות שהם יעשו שימוע, זו זכותו של שר לעשות שימוע למי שהוא רוצה ומתי שהוא רוצה.

נתי ביאלסטוק-כהן: אני ארצה להתייחס לזה.

מאיר שטרית: בבקשה נציג משרד התקשורת שיושב כאן בבקשה.

נתי ביאלסטוק-כהן: כשאנחנו ישבנו כאן לפני חצי שנה יחד עם החברות באמת הייתה הבנה שכל החברות מתכוונות ללכת למהלך עם איזה סוג של הסכמה.

נתי ביאלסטוק-כהן: גם אז דומני נאמר שאנחנו חושבים שהתהליך לעגן את החובה לייצר כאלה מסלולים צריך להיות באמצעות תיקון הרישיונות של החברות הסלולר ולא באמצעות חקיקה ראשית.

נתי ביאלסטוק-כהן: חשבנו שנפעל במקביל במישור הזה.

נתי ביאלסטוק-כהן: כדי לתקן רישיונות אנחנו צריכים ללכת בהליך שימוע.

נתי ביאלסטוק-כהן: אנחנו פונים לחברות ומקבלים את עמדתן והתוצאה של התהליך הזה, יש בו אינטראקציה אחת או שתיים לפחות, בסופו של דבר יהיה תיקון רישיון - - -

מאיר שטרית: כדי להבטיח את המסלולים האלה.

נתי ביאלסטוק-כהן: כן.

נתי ביאלסטוק-כהן: כדי שהמסלולים יובטחו.

נתי ביאלסטוק-כהן: גם אנחנו הרגשנו מחויבים ללוחות הזמנים שאתה הקצבת.

נתי ביאלסטוק-כהן: כמו שאתה יודע גם בלי קשר לחוק ההסדרים עסקנו בצורה מאוד אינטנסיבית במשרד בהרבה מאוד פעילות מול חברות הסלולר בהקשרים של תיקונים צרכניים ושל תיקונים רגולטורים מסוגים שונים.

מאיר שטרית: אני מברך עליהם.

נתי ביאלטסטוק כהן: אני מתאר שלא תגיד אחרת.

נתי ביאלטסטוק כהן: בין היתר הדבר הזה היה בתור בסדר העבודה ונכנס ללוחות זמנים שדובר עליהם כאן.

נתי ביאלטסטוק כהן: כרגע השימוע יצא לאוויר והחברות נתבקשו להגיב.

נתי ביאלטסטוק כהן: קיבלנו תגובות בימים האחרונים, אנחנו צריכים ללמוד ולהבין אותן משום שאנחנו באותה רוח של הסכמה לא רוצים לכפות עליהם דבר שהוא בלתי אפשרי.

נתי ביאלטסטוק כהן: מאחר ויש כאן היבטים טכנולוגיים מאוד מורכבים מהחברות, אנחנו רוצים לוודא שאנחנו נכניס לרישיון משהו שיוכלו לעמוד בו ושלא יאיים את הרעיון של הגנה על חשבון הבנק של ההורה לצורך העניין.

נתי ביאלטסטוק כהן: כלומר הרעיון של מסלול שיהיה מוגבל בסכום ושינתנו כל השירותים במקביל ובמחירים סבירים, אותם מחירים הקרובים יותר לחבילת המשפחה שאבא קונה.

מאיר שטרית: ראשית, אני מברך את יוליה מרוז ללידת הבן.

מאיר שטרית: מזל טוב ואנחנו שמחים לחזרתך לעבודה.

מאיר שטרית: ברוכה הבאה.

מאיר שטרית: בבקשה נשמע את החברות.

דורי צי'קו: מאז הדיון האחרון שהיה ביוני, חשוב להגיד שבדיון עצמו היה נושא מרכזי והוא תכניות עם הגבלת תשלום.

דורי צי'קו: דובר שאפשר לעשות אותו עד סוף השנה, תלוי שיהיה שימוע כדי שנדע את הכללים שעלינו ליישם.

דורי צי'קו: דובר בשולי הדברים על התראות על גלישה שחורגת ודברים כאלה.

דורי צי'קו: לאור העובדה שלגבי הנושא המהותי היינו צריכים לחכות לשימוע אמרנו שבינתיים ניישם את הנושא השני.

דורי צי'קו: בסמוך למועד בו היה הדיון יישמנו התראות לגבי חבילות גלישה.

דורי צי'קו: התראה בה מנוי שחורג מקבל התראה.

מאיר שטרית: מה זה קשור?

דורי צ'יקו: אני מתייחס לנושאים שעלו.

דורי צ'יקו: עם הנושא המהותי של התכניות המוגבלות המתנו בעצם לשימוע שהמשרד יערוך.

מאיר שטרית: אתם התחייבתם כאן לגמור את זה עד סוף דצמבר.

דורי צ'יקו: אפשר גם לעבור על הפרוטוקול.

דורי צ'יקו: נאמר בצורה מפורשת שהשישה חודשים של הביצוע עד סוף השנה הוא תלוי קביעת הכללים.

דורי צ'יקו: נאמר גם בצורה מפורשת על ידי המשרד שהכללים יקבעו.

דורי צ'יקו: יותר מזה אנחנו גם פנינו למשרד ואמרנו שאנחנו צריכים לדעת מה ליישם.

דורי צ'יקו: מהמשרד אמרו לנו, וכמו שגם נתי ביאלסטוק-כהן אומר, "אנחנו עובדים כרגע בשיא האינטנסיביות על משהו אחר ומיד לאחר מכן נקבע את זה".

דורי צ'יקו: אנחנו המשכנו למרות שעדיין לא נקבעו כללים.

דורי צ'יקו: התחלנו את שלב האפיון והפיתוח של הפתרון ויש לנו כבר פתרון שחלקו כבר פותח וחלקו עדיין לא.

דורי צ'יקו: לפני שבועיים כמדומני קיבלנו את השימוע שהמשרד הוציא.

דורי צ'יקו: זה גרם לזה שכרגע אנחנו עוצרים את שלב הפיתוח כי אנחנו צריכים לראות מה יקבע בסופו של דבר כי חלק מהפיתוח לא עומד במה שהמשרד שאל את החברות.

דורי צ'יקו: אנחנו מחכים לקבל את התשובה הסופית של המשרד ואז נוכל ליישם.

דורי צ'יקו: אנחנו מעריכים את סדר גודל של היישום, בהנחה שזה יענה על מה שהערנו בשימוע כמשהו של חודשיים וחצי.

דורי צ'יקו: באמצע חודש מרץ נוכל ליישם בצורה מלאה.

דורי צ'יקו: שוב זה תלוי מה יקבע בשימוע.

מאיר שטרית: במילים אחרות אתם לא עשיתם בעניין הזה דבר.

דורי צ'יקו: במילים אחרות אנחנו עשינו הרבה וחיכנו לשימוע שנקבע בדיון פה.

מאיר שטרית: אתה אומר לי שמשרד התקשורת מעכב בעצם את הביצוע כי הוא ביקש שימוע.

מאיר שטרית: משרד התקשורת נכח פה בדיון כשאתם אמרתם שעד סוף דצמבר תפעילו מסלולים.

מאיר שטרית: זה מה ששמעתי.

דורי צ'יקו: אם יורשה לי, בדיון נאמר שאפשר לעשות את זה ואז נאמר על ידי משרד התקשורת "זה בהחלט מה שאני רואה שיצא שימוע שייתן מתווה כללי של X חבילות".

דורי צ'יקו: נאמר "אני לא חושב שניתן לעשות את זה היום בערב" נאמר על ידי משרד התקשורת.

דורי צ'יקו: "אבל הייתי מאוד רוצה ואנחנו נטפל בזה".

דורי צ'יקו: אז גם דובר על שישה עשר התיקונים הצרכניים שהם צריכים קודם ליישם.

דורי צ'יקו: אנחנו אמרנו בצורה מפורשת שהיישום הוא תלוי בהחלטות של המשרד.

דורי צ'יקו: אנחנו לא יכולים לבוא ולפתח משהו אחד ואחר כך משרד התקשורת יהפוך את מה שאנחנו פיתחנו.

דורי צ'יקו: לכן אמרנו גם בדיון עצמו, אם רוצים אפשר לחזור לציטוטים שנאמרו בוועדה, שהיישום על סוף השנה הוא בעצם תלוי בהחלטות שיגידו לנו מהו המתווה שלפיו אנחנו צריכים לפעול.

דורי צ'יקו: לזה חיכנו.

עמית לנג: אכן הייתה דילמה לא פשוטה האם להמתין לשימוע של המשרד.

עמית לנג: מהניסיון של החברה, כשהיא עושה משהו המשרד עושה שימוע ולאחר מכן בדרך כלל, משתנים והפיתוחים מורכבים וזה לא פשוט.

עמית לנג: יחד עם זאת התקבלה החלטה ונכנסו לפיתוח מואץ.

עמית לנג: בשבוע שעבר השקנו שלוש תכניות שלדעתנו עומדות לחלוטין בתנאים שנתבקשנו לעשות על פי הוועדה.

עמית לנג: שלושת התכניות כוללות רמות שונות של תשלום חודשי קבוע שכולל נפח גלישה משתנה, החל מ- 58 שקלים דרך 98 שקלים או 118 שקלים.

עמית לנג: לכל אחד מהתשלומים האלה צמוד נפח גלישה מסוים, כמובן הולך ועולה בהתאם לתשלום.

עמית לנג: על התשלום הזה יכול הלקוח לטעון בכפולות של 50 שקלים כסף כמה שהוא רוצה לשלם ולהיות מוגבל בו.

עמית לנג: בהגעה ל- 75%.

מאיר שטרית: איך הוא טוען?

עמית לנג: באמצעות זיהוי מחמיר.

עמית לנג: מתקשר בעל אמצעי התשלום ואומר שהוא לוקח את התכנית של 58 שקלים לחודש ומבקש לטעון עליה 100 שקלים נוספים לחודש.

מאיר שטרית: הוא יכול לעשות את זה מהטלפון שלו שיש לו ביד?

עמית לנג: מי?

מאיר שטרית: הילד.

עמית לנג: לא, כי אין לו את מספר זיהוי של האבא ואת מספר הזיהוי של כרטיס האשראי.

מאיר שטרית: היום לבן שלי יש טלפון.

מאיר שטרית: אני רוצה להתקשר לחברה ולבקש להגביל את החשבון של הבן שלי בטלפון שלו.

מאיר שטרית: הוא יכול?

עמית לנג: לא. אם הוא לא בתכנית שניתן להגביל אז לא.

מאיר שטרית: אתה אומר שהוא יכול להגביל.

מאיר שטרית: אני רוצה להגביל ואתה אומר שאתם פותחים מסלול.

מאיר שטרית: אני שואל האם ההורה יכול להגיד כשהוא משתמש בטלפון של הילד שלו שנמצא אצלו ביד, לבקש להגביל לחודש הזה עד ל – 200 שקלים.

עמית לנג: במסלולים האלה התשובה היא כן.

עמית לנג: הוא צריך להצטרף לאחד מהמסלולים האלה.

מאיר שטרית: מהו שינוי מסלול.

מאיר שטרית: מה מחייב שינוי מסלול?

עמית לנג: תלוי באיזה תכנית הוא נמצא.

מאיר שטרית: מהן התכניות?

מאיר שטרית: אתם תאמרו לו שהוא חייב להתחייב ל- 30 חודשים, 18 חודשים או שאין שום מחויבות?

עמית לנג: החל מה 1 בפברואר אין שום מחויבות.

מאיר שטרית: אני שואל אם אין מחויבויות.

עמית לנג: אין מחויבויות במסלולים האלה.

נתי ביאלסטוק-כהן: אני רוצה להגיד שהחל מה- 1 בפברואר נגמר הנושא הזה של - - -

עמית לנג: אם היום אתה נמצא במסלול של התחיבות וכל עוד יש תוקף למסלול הזה, על פי החוק בשביל לעבור מהמסלולים האלה אתה מחויב במה שהתחייבת במסלול הקודם.

מאיר שטרית: בסדר, יש קנסות של 8% ממוצע.

עמית לנג: אבל נניח שאתה כרגע לא במסלול ויש ילד שיש לו טלפון והוא יכול להצטרף מלבד המסלול - - -

מאיר שטרית: לרוב הילדים יש טלפון כבר מזמן.

מאיר שטרית: הם לא צריכים לקנות מכשיר חדש כדי להיכנס למסלול.

מאיר שטרית: הוא יכול להשתמש בטלפון שלו, אדם יכול להגביל את החשבון שלו או של הילדים שלו ל- X כסף לחודש.

עמית לנג: יותר מזה, אני אשלים את התרחיש.

עמית לנג: ב- 75% כשהוא מגיע לסכום ברמה של 75% הוא מקבל התראה ב- SMS גם למכשיר של הילד וגם אם האבא רוצה הוא מקבל למכשיר שלו, הוא מקבל שוב התראה ב- 95% ואז יכול האבא בעל אמצעי התשלום להחליט אם הוא רוצה להטעין לו עוד -  הוא יכול להחליט לפי בחירתו.

עמית לנג: יש שלושה מסלולים עם שלוש רמות מחירים שונות ורמות גלישה שונות.

עמית לנג: עם כל מה שדובר בזמנו בוועדה עם כל האפשרויות לגלוש כך או אחרת ולקבל שירותים כאלה או אחרים.

מאיר שטרית: ברגע שיש חסימה אז תשארנה שיחות נכנסות - - -

עמית לנג: שיחות נכנסות, שיחות חירום ולמוקד הלקוחות של חברת אורנג'.

מאיר שטרית: זה הכול.

מאיר שטרית: אותו הדבר גם בגלישה.

מאיר שטרית: כלומר ברגע שהוא עבר את הסכום עליו התחייב לגלישה זה נפסק.

עמית לנג: לא. בגלישה מאחר ודיברנו על היקף של כסף, אם הוא חורג בגלישה הוא עובר ליכולת הכסף שהוא טען.

מאיר שטרית: בתקציב שלו.

עמית לנג: הוא בכל מקרה לא יחרוג מהסכום שהוא נתן בכללי.

עמית לנג: בעוד חודשיים - - -

מאיר שטרית: מה קורה להיפך?

מאיר שטרית: אם בטלפון הוא השתמש יותר ופחות בגלישה, הוא עדיין יכול להשתמש בכסף של הגלישה לטלפון?

מאיר שטרית: גם בשני הצדדים אפשר?

עמית לנג: כן.

עמית לנג: הוא לא עובר את הסכום.

מאיר שטרית: גם בגלישה וגם בטלפון, וב- SMS   נכון?

עמית לנג: נכון.

מאיר שטרית: אתה יכול לתת לנו פרטים על המסלולים?

עמית לנג: כן אני אתן את כל המסלולים,  בסך הכול הם שלושה.

עמית לנג: 58 שקלים תשלום חודשי שווה לחמישה מגה-בייט גלישה חופשית באינטרנט, וחמישה ג'יגה לגלישה בפורטל.

מאיר שטרית: מה ההבדל בגלישה מבחינה טכנית.

מאיר שטרית: מה עולה לחברה יותר אם אני גולש בפורטל או אם אני גולש במקום חופשי.

מאיר שטרית: מה ההבדל?

עמית לנג: יש הבדלים טכנולוגיים, יש עלויות שונות.

מאיר שטרית: משרד התקשורת מסכים?

נתי ביאלסטוק-כהן: אנחנו שואלים את עצמנו ממש בימים האלה את השאלה שאתה שואל, אנחנו רוצים לבדוק את זה מול אותה הוראה בחוק ההסדרים שנכנסה לאחרונה שדיברה על הניטרליות של הרשת ושאסור לעשות הפלייה תמחירנית בין שירות לאפליקציות.

נתי ביאלסטוק-כהן: אם זה נכנס להגדרה הזאת אני אומר לך שהשאלה הזאת מאתמול בערב היא - - -

מאיר שטרית: באמת יש עלות נוספת אם אני גולש בפורטל או באינטרנט חופשי?

עמית לנג: יש.

עמית לנג: אנשי ההנדסה שלנו יכולים לענות.

נתי ביאלסטוק-כהן: אני לא יודע להגיד את זה כרגע.

נתי ביאלסטוק-כהן: אני אומר לך שאנחנו רק כרגע התחלנו לשאול את השאלה הזאת.

מאיר שטרית: אני אשמח לשמוע את הטיעונים הטכנולוגים.

מאיר שטרית: זו ועדת המדע וטכנולוגיה.

עמית לנג: אני יכול לזמן דיון טכנולוגי ויהיה ניתן להסביר את זה.

עמית לנג: בגדול זה קשור לאחסון התוכן שהוא קרוב יותר, זאת אומרת כשאתה עושה פורטל משלך אתה משמר גם תוכן משלך והוא זמין יותר לעומת גלישה.

מאיר שטרית: אתה לא צריך לשמור שום דבר.

עמית לנג: לא. אבל בגלישה החוצה אתה הולך רחוק יותר ואתה משתמש בערוצים שהם יקרים יותר.

עמית לנג: הצינורות מגיעים לחוץ לארץ על ללונדון לפרנקפורט ויש לזה מחיר תעבורה.

עמית לנג: זה מה שאני זוכר מהסבר על רגל אחת.

נתי ביאלסטוק-כהן: הבעיה היא היחס של 1:1,000.

מאיר שטרית: כשאני גולש.

עמית לנג: אני לא רוצה להיכנס לזה.

עמית לנג: אני לא יודע מספיק כי אני לא איש הנדסה.

עמית לנג: אם תרצו נקיים דיון מסודר.

עמית לנג: אני אומר שיש הבדלים והשאלה כמה אפשר לספוג ולראות.

מאיר שטרית: כשאני גולש במחשב רגיל, לא בטלפון אין לי שום מגבלה.

מאיר שטרית: כמה שאני רוצה יום ולילה.

עמית לנג: זה לא אותו דבר.

עמית לנג: יש הבדל בין גלישה ברשת הסלולר לבין גלישה בנייח.

עמית לנג: יש הבדל במשאבי הרשת.

מאיר שטרית: אם אני גולש באייפון?

עמית לנג: זה לא קשור למכשיר הקצה.

עמית לנג: זה קשור לאן האייפון מתחבר.

עמית לנג: כשהוא מתחבר כעת ל- ADSL של בזק  זה יוצא על הקווי זה עולם לגמרי אחר של עלויות.

עמית לנג: העלויות של הקווי וחיבור האינטרנט בקווי הן שונות מהחיבור של הסלולר מאשר הוא יוצא לאנטנת סלולר.

עמית לנג: בגלל זה יש הבדלים בתמחיר, בסלולר מתמחרים לפי נפח גלישה ולא לפי קצב, בקווים מתמחרים לפי קצב.

מאיר שטרית: זה בעיקר בישראל.

עמית לנג: לא. לא.

עמית לנג: לא. גם בעולם עכשיו זה רק מתחיל להשתנות, עכשיו מתחילים להיות תקנים של קצב.

מאיר שטרית: אגב בארצות הברית כבר מזמן כשאתה קונה טלפון אתה מקבל גלישה בלתי מוגבלת.

מאיר שטרית: רוב חברות הטלפון נותנות לך גלישה בלתי מוגבלת, כמה שאתה רוצה.

מאיר שטרית: באותו מחיר אתה יכול לגלוש יום ולילה.

עמית לנג: בקרוב גם אנחנו נשיק תכניות.

מאיר שטרית: כדאי אולי תהיו חלוצים.

דורי צ'יקו: לא חלוצים כי ב"סלקום" זה קיים משהו כמו שנה וחצי.

מאיר שטרית: באיזה מחיר?

דורי צ'יקו: אני לא זוכר את המחירים המדויקים אבל במחירים לא משמעותיים יותר מחבילות מוגבלות.

דורי צ'יקו: הוא לא שונה משמעותית ממחירים שיש לנו.

מאיר שטרית: מהו המחיר של החבילה ללא הגבלת גלישה?

דורי צ'יקו: אני לא זוכר להגיד לך בצורה מדויקת את המספר.

מאיר שטרית: זה לא 500 שקלים.

דורי צי'קו: ממש לא.

דורי צי'קו: זה 100 וקצת בשקלים.

מאיר שטרית: אמרת שמסלול אחד הוא 58 שקלים.

עמית לנג: שכולל חמישה מגה-בייט לגלישה באינטרנט חופשי וחמישה ג'יגה לגלישה בפורטל.

עמית לנג: אפשר להוסיף טעינה בכפולות של 50.

עמית לנג: כאשר דקת שיחה הוא כמו התעריף של הפרטי, 59 אגורות ותעריף שליחת SMS  הוא 65 אגורות.

מאיר שטרית: מחירי השיחות הם כמו התעריפים הרגילים?

עמית לנג: כמו התעריפים הרגילים לסקטור הפרטי.

עמית לנג: אותו דבר יש תכנית של 98 שקלים שנותנת כבר 1 ג'יגה גלישה באתר האינטרנט החופשי וחמישה ג'יגה בפורטל.

עמית לנג: באותו אופן של כפולות של 50 עם אותו תעריף לשיחה.

עמית לנג: מסלול של 118 שקלים ששווה לשתי ג'יגה גלישה באינטרנט החופשי וחמישה ג'יגה בפורטל.

מאיר שטרית: כלומר בסיס העסקה שלכם,  כמה נפח גלישה הוא רוצה בעצם?

עמית לנג: הוא טוען את הכפולות שהוא רוצה ויש לו מחיר קבוע לשיחה ול- SMS.

מאיר שטרית: כל אחד יכול לעשות את זה בכל טלפון?

עמית לנג: כל אחד.

יוליה מרוז: גם אנחנו בדומה לחברת לאורנג' אחרי שסיכמנו איתך כבוד היושב ראש את הנושא - - -

מאיר שטרית: חשבתי שאתם תהיו החלוצים.

יוליה מרוז: אולי היינו חלוצים, השקנו ביום שישי מתי אתם?

דורי צ'יקו: בשבוע שעבר.

יוליה מרוז: אנחנו התקדמנו ולא חיכנו לשימוע של משרד התקשורת למרות שידעו שהוא עתיד להגיע.

יוליה מרוז: האמנו כי בדקנו את הצרכים וסיכמנו את הנושא.

יוליה מרוז: הנושא נדון כאן שבסופו של דבר הפתרון שנציע יענה ברובו וכמעט במלואו על השימוע.

יוליה מרוז: כך זה באמת בפועל.

יוליה מרוז: אני מדברת כרגע על המסלולים שהצענו החל מיום שישי שהם די דומים לדרישה של המשרד שתיאר בשימוע שלו.

יוליה מרוז: כאמור השקנו ביום שישי האחרון ארבעה מסלולים.

יוליה מרוז: כבר עכשיו לאור ההשקה אנחנו בוחנים מסלול חמישי כי התשלומים הקבועים שהשקנו כרגע הם 99, 149 ו- 199 וראינו שיש ביקוש גם לתשלום יותר קטן.

יוליה מרוז: אני מיד אפרט מה זה כולל.

יוליה מרוז: ממש ברגעים אלה אנחנו בוחנים להשיק, היום או מחר, מסלול נוסף במתכונת הזאת שיהיה עם תשלום יותר נמוך.

יוליה מרוז: אני רוצה לציין שההיענות היא די מדהימה, אפילו קצת להפתעתנו.

מאיר שטרית: לא להפתעתנו.

יוליה מרוז: נכון אמרת.

יוליה מרוז: מאז יום שישי יותר ממאה מצטרפים ליום לתכנית הזאת אצלנו.

מאיר שטרית: היא תגיע למאות אלפים.

מאיר שטרית: צריך לפרסם את זה ולהסביר לציבור.

יוליה מרוז: עשינו לה יחסי ציבור ומסתבר שמהר מאוד זה הגיע לציבור.

יוליה מרוז: פרסמנו את זה באתר החברה ויכול להיות שאם זה יצבור תאוצה אז יהיו ערוצי פרסום נוספים.

יוליה מרוז: בכל אופן המסלולים שמושקים הם מסלול של 99 שקלים שנותן 100 דקות על כל הרשתות, 100- SMS, חמישה מגה-בייט של גלישה ובנוסף אם מגיעים לתקרה של 99 שקלים מקבלים 30 שקלים מתנה לכל שימוש שהוא.

יוליה מרוז: כלומר שאם הוא הגיע לתקרה של 99 כאן זה לא עוצר.

יוליה מרוז: אנחנו נותנים על חשבוננו עוד 30 שקלים לכל שימוש שהוא רוצה בין אם זה גלישה בין אם זה SMS או שיחות.

יוליה מרוז: רק אחרי שהוא ממצא מכסה של 30 שקלים נוספים בעצם החשבון נעצר.

יוליה מרוז: כמובן שיש לו אפשרות לטעון בסכום נוסף, הוא רק צריך לחייג *190 בטלפון וניתן לעשות את הטעינה.

יוליה מרוז: אם לא אז בתחילת החודש הבא אוטומטית מתחילה המכסה שהוא קבע לעצמו.

יוליה מרוז: מסלולים נוספים- 149 שקלים שנותן 250 דקות שיחה, 1,000 SMS ושוב 30 שקלים בונוס.

יוליה מרוז: יש 149 שקלים.

יוליה מרוז: מי שמעדיף  יעדים בתוך המשפחה על פני SMS יכול לקחת 250 דקות.

יוליה מרוז: 250 דקות שיחה לכל היעדים ויכול לקחת לשני יעדים 1,000 דקות.

יוליה מרוז: זאת אומרת שב- 149 שקלים הוא מקבל 250 דקות לכל יעד ועוד 1,000 דקות לשני יעדים נבחרים פלוס 30 שקלים מתנה לכל זה.

יוליה מרוז: כל המסלולים כוללים את החמישה מגה.

יוליה מרוז: יש עוד מסלול של 199 שקלים שנותן 250 דקות שיחה, 1,000 SMS ו- 1,000 דקות שיחה לשני יעדים נבחרים פלוס 30 שקלים מתנה.

יוליה מרוז: אנחנו עד עכשיו ראינו שההצטרפות פחות או יותר מתחלקת באופן שווה.

יוליה מרוז: כלומר יש כאלה ויש כאלה.

יוליה מרוז: הדרישה שלא עליה וקיימת היא על סכום יותר קטן שרוצים לגלוש יותר ולדבר פחות.

יוליה מרוז: זה מה שאנחנו מייצרים בימים אלה.

מאיר שטרית: אדם יכול להשתמש באותו כסף לכל מטרה?

יוליה מרוז: כן.

יוליה מרוז: לגמרי.

מאיר שטרית: יותר  SMS פחות שיחות.

מאיר שטרית: לפי בחירתו.

מאיר שטרית: הוא יכול להשתמש בטלפונים שיש לו, הוא לא צריך מכשיר חדש?

יוליה מרוז: לא. הוא פשוט צריך להצטרף למסלול הזה על המכשיר שלו.

מאיר שטרית: זה לא עולה לו כסף נוסף.

מאיר שטרית: היה חשש של המועצה לצרכנות שכתבו מכתב מאוד מפורט שחששו שב"פלאפון", ניצלו את זה לעשות מסלולים חדשים ושאנשים יתחייבו ל- 36 חודשים.

יוליה מרוז: כל המסלולים האלה הם ללא התחייבות.

ירון לוינסון: כל אחד יכול להצטרף בכל מסלול שהוא נמצא אם הוא מבקש?

יוליה מרוז: מה זאת אומרת בכל מסלול שהוא נמצא?

יוליה מרוז: אתה צריך להצטרף למסלול הזה כדי שתהיה לך שליטה מלאה בחשבון שלך.

ירון לוינסון: היום יש לך מכשיר טלפון, כל אחד בכל מסלול שהוא, גם אחד שהוא בפנים כבר?

יוליה מרוז: לא. אם אתה היית במסלול עם התחייבות קודמת ויש לך חובות קודמים על המסלול הקודם זה משהו אחד.

יוליה מרוז: בשביל להצטרף אתה לא צריך לשלם כסף.

ירון לוינסון: אני כבול לעוד מספר חודשים?

מאיר שטרית: אתה יכול לצאת ולשלם את הקנס החל מה- 1 בפברואר.

ירון לוינסון: אני יוכל לצאת ולשלם ואז אני חופשי להצטרף.

מאיר שטרית: יוליה דבר נוסף, אני מבין שגם אז אתם נותנים התראה, באיזה שלב היא ניתנת?

יוליה מרוז: לנושא ההתראה שזה גם חלק מהשימוע של משרד התקשורת – כרגע אין התראה אקטיבית שלנו.

יוליה מרוז: יש דרכים שונות ומשונות שהלקוח יכול לבקש ולדעת את סטאטוס החשבון שלו.

מאיר שטרית: זה היה חלק מהסיכום.

מאיר שטרית: אחרת איך האיש ידע שהוא עומד לסיים את המכסה שלו?

יוליה מרוז: הסיכום שלנו היה שאנחנו משיקים את המסלולים האלה.

יוליה מרוז: נושא ההתראה נדון כאן בדיון ומה שאנחנו הצגנו, כבר אז בזמנו, זאת עמדתי גם היום אם כי בשימוע של המשרד זה מופיע שוב ואנחנו בוחנים כעת את היישום שלו.

יוליה מרוז: התראה אקטיבית היא משהו שהוא נחמד אבל לא הכרחי כי יש חלופות.

יוליה מרוז: החלופות הן שבכל רגע נתון באתר האינטרנט אתה יכול לראות את מצב החשבון שלך ואת מצב השימוש שלך באותו חודש.

יוליה מרוז: אתה יכול לקבל שירות שנקרא אצלנו "חשבונית ב- SMS".

יוליה מרוז: את יכול לקבל שירות שפעם בשבוע או פעם ביום לבחירתך תקבל SMS שבו אנחנו מפרטים מה מצבו של חשבונך ברגע זה/אתה יכול להתקשר ב- IVR בטלפון שבו בכל רגע נתון אתה שומע מה מצב חשבונך נכון לרגע זה.

יוליה מרוז: מה שעדיין לא פיתחנו, אפשרי לפתח ואנחנו בודקים את זה עכשיו, זה לשלוח בדחיפות באופן אקטיבי את ההודעה כשהוא מגיע לאחוז ניצול מסוים.

מאיר שטרית: זה אפשרי.

יוליה מרוז: ברור שאין מניעה טכנולוגית.

יוליה מרוז: דעתי הייתה ודעתי נותרה שזה מסוג הדברים שאני לא חושבת שנכון להתערב בהם.

יוליה מרוז: אני חושבת שזה משהו שירותי לחלוטין שצריך להיות החלטה פרטנית של כל מפעיל במסגרת רמת השירות שהוא חושב שנכון לתת.

יוליה מרוז: אני חושבת שהיום החלופות הקיימות ב"פלאפון" כדי לקבל בקלות, בזמינות ובכל רגע נתון את המידע הזה עונות על הצורך.

מאיר שטרית: המצב האידיאלי הוא שיש - - -

יוליה מרוז: זה ללכת עוד צעד קדימה ולקחת אחריות גם על הלקוח שיבדוק לבד אלא אם אני אדחוף לו את המידע.

מאיר שטרית: יש בזה הגיון שאומר שאם ילד שיש לו טלפון מדבר שבוע ימים ופתאום הוא מקבל התראה שהוא ניצל 75% הוא יעצור, הוא ידבר הרבה פחות כי הוא לא רוצה להיות במצב שהוא בלי טלפון.

מאיר שטרית: זה היבט חינוכי לתת לו התראה.

מאיר שטרית: שנית למשל באייפון יש שירות שאת מקבלת מבלי לשלם ומבלי לעשות מסלול, את מקבלת מידע כמה דיברת עד עכשיו.

מאיר שטרית: את מקבלת נתונים על כמה דיברת ומה העלות עד עכשיו.

מאיר שטרית: המצב האידיאלי שבכל הרשתות יהיה מצב, אולי בשימוע תכניסו את זה, שאדם יכול לראות בטלפון בכל רגע נתון מה מצבו.

מאיר שטרית: מה הבעיה?

עמית לנג: יש אפליקציה באפל לאייפון, נשיק את זה לטלפונים הנוספים כי זה היה סוג של ניסיון.

עמית לנג: לנו יש אפליקציה שהשקנו לפני יומיים, מדהימה, אתה מוריד באפל סטור ואתה מקבל את כל הנתונים של השימוש בחשבון האישי שלך, גם  לגבי מספר ה- SMS איפה אתה נמצא בחשבון.

עמית לנג: לא פשוט לפתח ואנחנו עשינו את זה כעת רק לאפל אבל תוך מספר חודשים זה יהיה לכל 'סאמרטפונים'.

עמית לנג: זה לא תומך בכל הטלפונים.

מאיר שטרית: בטלפונים דור שלישי אתה מקבל את זה מידית.

יוליה מרוז: אני מנסה להגיד שהדברים האלה קורים מבלי שנדרשת להם רגולציה.

יוליה מרוז: אני חושבת שכרגע יצרנו את הפתרון שסיכמנו עליו והפתרון הוא באמת אותם מסלולים שמאפשרים הגבלה חד משמעית ושליטה מלאה בחשבון שלך כשאתה רוצה בכך.

יוליה מרוז: הנושא הזה של קבלת מידע קיימות לו חלופות שונות וקיימים ערוצים שונים.

יוליה מרוז: אני חושבת שבין אם זה יושב כאפליקציה על האייפון או שהוא צריך לחייג * ושלוש ספרות ולשמוע מה מצב החשבון שלו בכל רגע נתון.

יוליה מרוז: לא נדרשת לזה כבר רגולציה בשביל לקבוע איך זה  יתבצע.

יוליה מרוז: זו דעתי.

מאיר שטרית: החיוג למספר עולה כסף?

יוליה מרוז: לא.

לירון גולדנברג: יש לנו קצת מערכות שונות מהחברות האחרות.

לירון גולדנברג: אנחנו עדיין בשלב השימוע של האיפיון.

לירון גולדנברג: . לומדים אותו וכמובן הודענו למשרד.

לירון גולדנברג: ייקח כמה חודשים לעשות את הפיתוח הזה.

מאיר שטרית: ב"מירס" אין מצב שבו אפשר לרכוש טלפון?

לירון גולדנברג: ב"מריס" יש מצב.

לירון גולדנברג: העניין הוא שספק המערכות שלנו הוא ספק מאוד מוגבל בפעילותיו מאחר והמערכת שלנו היא לא לתפוצת מערכות כמו ה- BMS של החברות האחרות.

לירון גולדנברג: אבל אנחנו כן רוצים להתאים את עצמנו להצעה ואנחנו חושבים שהיא כן נכונה.

לירון גולדנברג: זו השקעה גדולה יותר כספית אבל בסופו של יום הנושא של לוחות זמנים הוא הנושא המרכזי מבחינתו.

לירון גולדנברג: זה יהיה אבל השאלה מתי.

לירון גולדנברג: זה יהיה עוד מספר חודשים מעבר לחברות האחרות.

מאיר שטרית: למה היה לי הרושם של"מריס" יש את היכולת לפני כולם לעשות את זה.

מאיר שטרית: יכול להיות שהמנהל הכללי של חברת "מירס" אמר לי את זה?

לירון גולדנברג: לא.  המנהל הכללי של "מריס" לא שוחח איתך.

לירון גולדנברג: מה שסגן המנהל הכללי של "מריס" אמר בדיון הקודם על נושא תכניות פריי פייד של "מריס" שהן באמת תכניות הכי זולות בשוק.

לירון גולדנברג: בעצם רצית לתת תשובה למחירי הפריי פייד דרך ההצעה שלך.

לירון גולדנברג: מה שהוא הציג הם באמת המחירים הזולים שזהים לתכניות הפרטיות גם בפריי פייד אצלנו.

לירון גולדנברג: לא היה צריך פתרון לנושא המחיר כי בעצם ההצעה שלך באה מנושא המחיר, המחירים הגבוהים בפריי פייד.

מאיר שטרית: אתם לא מתחרים על המפעיל הנוסף של הסלולר?

לירון גולדנברג: אנחנו נתחרה על המפעיל החדש.

מאיר שטרית: זה יהיה GSM.

לירון גולדנברג: זה יהיה UNTS , כולם יהיו.

קריאה: כולם יהיו בדור הרביעי.

מאיר שטרית: שעדיין לא קיים.

ירון לוינסון: אני המנהל הכללי של הרשות.

ירון לוינסון: קודם כל לא הייתי כאן בדיון הקודם לפני חצי שנה אבל אין ספק שהיוזמה שלך היא אחת מהיוזמות החשובות ביותר בנושא ההגבלה.

ירון לוינסון: השימוש בטלפון הסלולר כמו שדובר כאן אצל ילדים זה פשוט הולך וגובר וגובר.

ירון לוינסון: אני חושב שברוב המשפחות עם ילדים יש טלפון סלולר, גם בדקנו את זה בסקר ואפילו מגיל שש-שבע ילדים כבר מסתובבים עם טלפונים בבית הספר.

ירון לוינסון: המועצה הלאומית לשלום הילד תיגע על כל הנזקים וכדומה.

ירון לוינסון: לעצם העניין הטענות של חברת סלקום שהיו כאן לפני חצי שנה ובגלל שימוע של משרד התקשורת הכול מתעכב ואחר כך יהיה להם פיתוח – זה פשוט לא יאמן.

ירון לוינסון: הנושא לא בדמנו ולא נגזים אבל הנושא חשוב מאוד.

ירון לוינסון: כמו שאדוני ציין יש חשבונות מעוקלים גם בגלל הדברים האלה.

ירון לוינסון: יש צורך ציבורי עז לעניין הזה.

ירון לוינסון: בסקר האחרון שעשינו מצאנו שקרוב ל -70% מבעלי הטלפון דורשים שתהיה להם מיד את האופציה לעשות הגבלה של השימוש.

ירון לוינסון: הסקר מהימים האחרונים.

ירון לוינסון: לא יעלה על דעת שנחכה למשרד התקשורת.

ירון לוינסון: תראו לאן הגענו, זאת אומרת שחברות הסלולר שכל הזמן היו בכעס מחכות לשימוע של משרד התקשורת ומעכבים את הפיתוח והאייפון.

ירון לוינסון: אחרי השימוע של משרד התקשורת הם יחזרו שוב לפתח כדי להתאים.

ירון לוינסון: אלו טענות שלא תעלנה על הדעת.

ירון לוינסון: צריך לרוץ קדימה.

ירון לוינסון: אני שמח שחברות אחרות התקדמו קצת יותר כי אחרת הייתי מציע לאדוני לצאת מיד לחקיקה בעניין ולוותר על כל ההסכמות.

ירון לוינסון: זו פשוט שערורייה הנושא הזה כל כך חשוב שצריך לתת לו מידיות ובמיוחד בעקבות הרפורמה שעושים בתקשורת ושזה לא יהיה  אחד הדברים שייפול בין הכיסאות.

ירון לוינסון: עשינו כבר שישה עשר שימועים, מספיק, צריך להמשיך עם הנושא הזה.

ירון לוינסון: לא יעלה על הדעת שהעניין ימשך.

ירון לוינסון: דבר נוסף, אנחנו רואים כמה מורכב הנושא של המסלולים.

ירון לוינסון: אנשים המבוגרים לא מבינים את זה.

ירון לוינסון: חייבים בנושא של הגבלת מסלולים לילדים לעשות אותם בפשטות,.

ירון לוינסון: ההסברים של "פלאפון" להם אולי זה ברור.

ירון לוינסון: אנשים מהישוב לא יבינו את התכניות שתהיינה, וגם כביכול כשיש להם את היתרון וסוף סוף את הזכות להגביל ייפלו במבול המידע ויסתבכו.

ירון לוינסון: חייבים לייצר משהו בפשטות ומשרד התקשורת צריך לקחת יוזמה.

ירון לוינסון: כמו שמשרד התעשייה, מסחר ותעסוקה פרסם את התקנות החדשות של החזרת מוצרים, צריך להתחיל לפרסם את הדברים שכל הציבור ידע.

ירון לוינסון: כאחד שמקבל כל היום תלונות גם כשיש דברים שהם לזכותו הוא לא מבין, הוא לא מודע, הוא לא יודע אם זה ב- 1 בפברואר.

ירון לוינסון: גם את הנושא של המסלולים חייבים לפשט שכל ילד, אבל גם המבוגרים לא מבינים, ידעו את המשמעויות.

ירון לוינסון: לעזור לציבור שלא ייפול במבול המסלולים.

ירון לוינסון: זה מה שקורה היום שמרוב מסלולים ושימועים החשבון בסוף טופח ויש את העיקולים, והעיקולים רק יעלו.

ירון לוינסון: אנא מכם משרד התקשורת והחברות, פשטות, פשטות, פשטות.

ירון לוינסון: להתחיל שכל אדם יבין את זה.

שלומי דגן: אני הכלכלן של המועצה הישראלית לצרכנות.

שלומי דגן: קודם כל הופתענו מאופן ההגבלה במסלולי חיוב.

שלומי דגן: ההבנה בישיבות הקודמות איתך הייתה שהצרכן נמצא במסלול מסוים, לא משנה באיזה מסלול, הוא יוכל להגביל את הסכום.

שלומי דגן: להרים טלפון לחברת הסלולר ולהגביל את הסכום למאה או מאתיים שקלים.

שלומי דגן: היום הסתבר לנו שלצורך ההגבלה הזאת צריך לעבור מסלול.

שלומי דגן: מה הבעיה בלעבור מסלול?

שלומי דגן: – להעברת מסלול יש לעיתים עלויות.

שלומי דגן: קודם היא לא נוחה כמו להרים טלפון לחברת הסלולר ויש לה גם עלויות.

שלומי דגן: אם עברנו למסלול לפני חודשיים שיש לו זיקה למסלול מסוים או כל מיני דילים שבזמנו חיפשנו וסברנו שהם אטרקטיביים עכשיו אנחנו מתחילים מאפס ועוברים למסלול אחר.

שלומי דגן: חוץ מזה אנחנו חושבים שלחברות הסלולר נכון להיום יש מאות מסלולי חיוב.

שלומי דגן: לחברות הסלולר יש המון דרכים לגמד את מסלולי החיוב האלה, לשים אותם בצד ולהפוך אותם ללא אטרקטיביים.

שלומי דגן: אולי במשך הזמן גם לא לידע את הצרכנים לגביהם.

מאיר שטרית: אולי תפרסמו אתם.

שלומי דגן: אנחנו נשמח לפרסם ונפרסם.

מאיר שטרית: אגב הרשות להגנת הצרכן יכולה להיות אקטיבית ולפרסם לציבור באופן ברור ופשוט מה הם יכולים לעשות.

מאיר שטרית: הייתי אומר להם אל תשנו את המסלול לפני ה- 1 בפברואר כדי שלא תענשו עם שינוי המסלול.

מאיר שטרית: המסלול המומלץ ביותר הוא מסלול זה, זה יותר זול, תעשו בדיקה אמיתית מה יותר טוב ומה יותר זול.

מאיר שטרית: תאמרו שאתם ממליצים על המסלול הזה ועל זה לא.

מאיר שטרית: תהיו פעילים בשוק ואז אנשים יסמכו עליכם.

שלומי דגן: אנחנו נשמח לפרסם אבל צריכים להבין את הסדר גדול.

שלומי דגן: לתעשיית הסלולר בשנה הקודמת הכנסותיה היו 20 מיליארד שקלים.

שלומי דגן: עם כל הכבוד למועצה לצרכנות כמה שאנחנו רוצים לחשוב שאנחנו חשובים ומהותיים, לחברות הסלולר יש המון כוח בעניין הזה.

מאיר שטרית: אתה לא הולך לפרסם כמו חברות הסלולר.

מאיר שטרית: אתה הולך לפרסם לציבור.

שלומי דגן: אם הפרסום הזה היה נעשה מצד חברות הסלולר, אם הפתרון היה הפתרון המתבקש כמו שהבנו מלכתחילה, שכל מסלול ולא מהו.

שלומי דגן: אומרים לחברת הסלולר ומבקשים להגביל את חשבון לכל סכום לפי בחירה בלי הצורך לעבור למסלול חיוב מגביל.

מאיר שטרית: אני אומר לך שוב, אם אני הייתי בנעלים שלכם, אולי אני ממריד אתכם וזה לעיתים חלק מתפקידי, אם הייתי בנעלים שלכם הייתי נכנס לעובי הקורה ובודק את כל המסלולים המוצעים על ידי החברות ויוצא לציבור ואומר שהמצב היום השתנה, הושקו מסלולים ואנחנו ממליצים על חברה X. הייתם מאוד רלוונטיים כי אתם אמורים להיות גוף אובייקטיבי שאין לו פניות אחרות מעבר לטובת הצרכן.

מאיר שטרית: אתם ממליצים על החברה הזאת ולא על החברה הזאת.

מאיר שטרית: תגידו אל תעשו את זה כי זה רע ותעשו את זה כי זה טוב לדעתנו.

שלומי דגן: אנחנו גוף אובייקטיבי אבל אם יש תחום אחד במדינה שהוא מאוד מסובך וקשה לעשות ולהשוות, זה תחום הסלולר.

שלומי דגן: מדובר במאות מסלולים עם קריטריונים שונים.

מאיר שטרית: אני מדבר רק על הילדים ועל ההגבלה.

מאיר שטרית: זה פשוט לבדוק, וכמו שהם הסבירו זה די פשוט.

שלומי דגן: אנחנו מקבלים את מה שכבוד היושב ראש אומר.

מאיר שטרית: מהמועצה הלאומית לשלום הילד בבקשה.

מאיר שטרית: אני שמח שאתם תומכים ברעיון, קראתי את המכתב שלכם שאתם תומכים ברעיון באופן כללי.

כרמית פולק: גם אנחנו לא היינו בדיון הקודם לצערי.

כרמית פולק: ראשית אנחנו מברכים כמובן על מסלול מיוחד לילדים.

כרמית פולק: ממה שאני מבינה כאן המסלול הזה הוא לא מיוחד ספציפית לילדים.

כרמית פולק: כלומר גם מבוגר יכול לקחת את המסלול הזה.

כרמית פולק: כלומר ההגבלה שאנחנו מדברים עליה כאן היא בעצם הגבלה כספית, זה מבורך מצידנו.

כרמית פולק: רק לאחרונה הטלפון שלי התקלקל והגעתי למוקד, הגיעה לשם ילדה עם האימא שלה.

כרמית פולק: האימא עצבנית אש, הילדה הגיעה לסכום של 5,500 שקלים.

כרמית פולק: אמרו לילדה "תבטלי את השיחות היוצאות", אומרים לה "אם את מבטלת את השיחות היוצאות אז גם אין לך אפשרות לשליחת הודעות".

כרמית פולק: זה לא יכול להיות או זה או זה.

כרמית פולק: הילדה אומרת לאימא "אולי.

כרמית פולק: .", האימא אומרת לילדה שיש לה אפשרות לשלושה מספרים וכדומה.

כרמית פולק: ראשית מבחינת ההגבלה הכספית זה מבורך.

יוליה מרוז: לעניין הזה אני רוצה להגיד לך שהניסיון של כמה ימים אחרי ההשקה שכ- 100% כמעט מהפניות היו עבור ילדים.

יוליה מרוז: זה ברור שזה קהל היעד.

כרמית פולק: ראשית אמרתי שההגבלה הכספית מבורכת.

כרמית פולק: אבל במקביל אנחנו חושבים שצריך להרחיב את הקונספט של מסלול מיוחד לילדים כביכול, טלפון מיוחד לילדים.

כרמית פולק: מבחינתו צריכות להיות גם הגבלות נוספות כמו הגבלות של גלישה באינטרנט.

כרמית פולק: גם כשאני שומעת כאן דברים אפילו ברמה הטכנית אני אומרת שילד שמשתמש באינטרנט מבזבז את כל הסכום שהוקצב לו כביכול לשיחות, שוב מגיע מצב שהילד לוחץ על ההורים וההורים רוצים שישמר קשר עם הילד.

כרמית פולק: הם לא רוצים לשלוח את הילד ללא קשר ומהפחד שאין איתו קשר הם מתרצים, ואז זה חוזר חלילה.

מאיר שטרית: בשביל זה יש את השיחות הנכנסות.

מאיר שטרית: ההורה תמיד יכול להתקשר לילד בכל מצב גם שמכסת השיחות נגמרה.

מאיר שטרית: הגעתי לרעיון הזה מתוך זה שיש 18,000 משפחות שנמצאות בהוצאה לפועל ובחובות עצומים לחברות הסלולר.

מאיר שטרית: הדבר הוא בלתי נסבל.

מאיר שטרית: כאשר למשפחה יש כסף, מדובר על אוכלוסיות שהן בדרך כלל חלשות והן לא יכולות במצב שאין קשר עם הילדים.

מאיר שטרית: היום מסתבר שכולם חייבים טלפון.

מאיר שטרית: התוצאה היא שהם מסתבכים ואין להם שליטה בילד ואין להם דרך לשלוט על הילד.

מאיר שטרית: הרעיון היה לתת אפשרות להורים להקציב סכום לטלפון ושהילד מנצל את הסכום ואין לו יותר.

מאיר שטרית: זה חינוכי ממדרגה ראשונה כי הילד יודע שזה מה שיש לו.

מאיר שטרית: שיגלוש וישתמש איך שהוא רוצה, כשזה נגמר, נגמר הכול.

מאיר שטרית: יש לו שיחות נכנסות ושיחות חירום.

כרמית פולק: אני אומרת שוב שעל הנושא הזה אנחנו מברכים.

כרמית פולק: אני אומרת שמבחינתנו צריך להרחיב את הרעיון הזה לטלפון מיוחד לילדים.

כרמית פולק: כמו שיש לדוגמה טלפון כשר לאוכלוסייה החרדית, על אותו משקל כל ההגבלות שצריכות להיות כמו הגבלות על גלישה, על אופי גלישה, לאילו אתרים ניתן לגלוש, מצלמה – האמת שאנחנו ממליצים שלא תהיה מצלמה בטלפון וזה גם מתחבר להצעות חוק אחרות שהיו בהקשר - - -

מאיר שטרית: למה?

כרמית פולק: מיד אסביר.

כרמית פולק: הצעות חוק בהקשר של הכנסת פלאפונים למוסדות חינוך  - בהקשר השלילי.

כרמית פולק: רק לאחרונה, כעת דוקטור יצחק קדמן הניח לי בתא פרסום באחד העיתונים על ילד שצילם חוויה לא פשוטה בבית הספר והעלה אותה לפייסבוק, אנחנו רואים את זה רבות בעיתונות שילדים מעלים לאתרים דברים שהם מצלמים אפילו דברים ברמת הפלילי.

כרמית פולק: אנחנו אומרים שאם כבר אנחנו באים לקראת הילדים בואו נבוא לקראתם ברמה הרבה  יותר רחבה.

כרמית פולק: בכך לא רק נפתור את הבעיה הכלכלית של ההורים.

מאיר שטרית: המבוגרים לא מעלים לרשת חוויות אחרות?

כרמית פולק: מבחינת ההתייחסות שלנו לרמת הפגיעה שיש לילד כשמעלים חוויה פוגענית שנעשתה כלפיו בבית הספר ומעלים אותה באינטרנט יכולות להיות לזה השלכות רחבות יותר מיכולת התמודדות של מבוגר.

כרמית פולק: שוב אני לא באה כאן לפתור את הבעיה של כולם אלא של הילדים.

מאיר שטרית: הרי כל נושא האינטרנט אינו מוסדר בעולם כולו.

מאיר שטרית: באינטרנט יש איומים מאוד חמורים לא רק על ילדים יש אפילו על מדינות.

מאיר שטרית: זה לא מוסדר כי אין חקיקה שמסדירה את נושא האינטרנט בעולם.

מאיר שטרית: זה נושא שעולה בפורומים בינלאומיים שהשתתפתי בהם.

מאיר שטרית: יש דאגה אצל ראשי מדינות ואחרים מה יהיה עם האינטרנט.

מאיר שטרית: אני שאלתי באחד מהדיונים שהתקיים במרוקו עם כל ראשי מדינות לשעבר ועם שרים, האם ניתן להוציא את התקע, נגיד שהכול מתמוטט כשמישהו משתלט על מדינה ומפרק באמצעות האינטרנט הוא בעצם משתק את המדינה.

מאיר שטרית: ראינו כל מיני תרחישים בסרטים, שאלתי האם מישהו יכול להוציא את התקע של האינטרנט, להפסיק אם קורה אסון גדול.

מאיר שטרית: אגב אין לזה תשובה פשוטה.

כרמית פולק: אין לזה תשובה פשוטה ואני אומרת שאני במקום להגיע למצב של בדיעבד אני רוצה להגיע למצב של מלכתחילה.

כרמית פולק: יוליה מרוז דיברה על ההיענות הרבה שיש עכשיו להגבלה הכספית.

כרמית פולק: שוב, גם מבחינה הגיונית אם הורה יבין שאפילו האופציה לגלישה תגמור את כל הכסף של הילד, מאוד יכול להיות שהוא ייקח בחשבון שהוא לא ירצה שהילד שלו יגלוש באינטרנט.

יוליה מרוז: הוא יכול לחסום את האופציה הזאת.

כרמית פולק: זה חוסך לנו גם את הפחד שמא הילד יכנס לאתרים שאנחנו לא רוצים שיכנס אליהם.

כרמית פולק: זה לא רק זה, גם בפן של הניצול המסחרי של הילד.

כרמית פולק: מגיעות אלינו הרבה פניות של הורים, וניסינו לפעול גם מול חברות הסלולר, מגיעות פניות של הורים שאומרים "בחרתי במסלול שהוא כביכול מסלול מותאם לילדים,  לכאורה לא אמורים להגיע לילד שום הודעות פוגעות שעלולות להוביל אותו".

כרמית פולק: ילדים מקבלים הודעות של מועדוני זנות או נערות לווי.

כרמית פולק: הם כותבים "כן" בטלפון ולאט לאט יש לזה אפקט כלכלי.

כרמית פולק: לא רק אפקט כלכלי אלא אפקט שפוגע כמובן בתמימות ובתום הילד.

כרמית פולק: כמו שבטלפון הכשר יש את אפשרויות ההגבלה האלה והן באות לידי ביטוי בשטח, באותה מידה אנחנו חושבים שניתן לעשות גם לילדים.

כרמית פולק: אני מאוד מתחברת לעניין של הפשטות כי אם הורה מגיע וקונה איזה מסלול ואחר כך צריך למלא 5,000 טפסים על איזה הגבלה הוא רוצה, איזה הודעות כן תכנסנה לטלפון או לא, איזה אינטרנט הוא כן יגלוש או לא יגלוש, כן, יש עם זה בעייתיות.

כרמית פולק: לעניין הפשוטות אנחנו מאוד מתחברים.

כרמית פולק: כשמישהו הולך לקנות טלפון כשר הוא יודע שיש עליו את כל ההגבלות שבעולם.

מאיר שטרית: משרד התקשורת בחוק ההסדרים האחרון העביר החלטה שקובעת שהחוזים שינתנו לאנשים יהיו בקצרה ועל עמוד אחד כדי שיבינו - - -

נתי ביאלסטוק-כהן: זה לא בחוק ההסדרים זה באותם תיקוני רישיונות של המפעילים.

מאיר שטרית: אני מבקש מחברות הסלולר לקבל העתק של החוזה של המסלול הזה.

מאיר שטרית: מעניין לראות את החוזה ולראות מה המשמעות שלו.

מאיר שטרית: אני רוצה לבדוק את החוזה.

מאיר שטרית: דבר שני שאני מבקש לומר בהמשך לדברייך.

מאיר שטרית: מונח לפני מסמך מאוד גדול של הרשות למשפט וטכנולוגיה שהיא אחראית על שמירת הפרטיות של האנשים.

מאיר שטרית: כשמדובר בקטינים המצב הרבה יותר רגיש.

מאיר שטרית: הם הוציאו כעת נייר שאני מניח שיגיע לכל החברות.

מאיר שטרית: הם מבקשים תגובות של הציבור במיוחד בנושא של הגנה על קטינים.

מאיר שטרית: הרי מידע רב נצבר על קטינים באמצעות מכשירי הסלולר ומכשירים אחרים, יודעים מי הקטין, היכן הוא נמצא, איזה מידע נצבר עליו.

מאיר שטרית: כלומר מה מותר לעשות עם המידע הזה והאם מותר להעביר אותו למישהו אחר, ואיך מגנים על הקטין שלא יהיה שימוש לרעה במידע.

מאיר שטרית: יש דף שלם עם שורה של עקרונות שהרשות למשפט וטכנולוגיה מציעה, המסמך הועבר לעיוני ולתגובה.

מאיר שטרית: אני מניח שהוא הועבר גם לכלל האוכלוסייה.

מאיר שטרית: "כללי אתיקה והתנהגות לבעלי מאגרים האוספים מידע על קטינים".

מאיר שטרית: זה רלוונטי גם לגבי חברות הסלולר כי יש להם בעצם מאגר גדול של קטינים בעלי טלפון.

מאיר שטרית: תמצית של המסמך, הם רוצים ליצור מצב של הגנה מיוחדת על קטינים, על השימוש במידע עליהם, שהשימוש יהיה רק בהסכמת ההורים.

מאיר שטרית: יש כמה עקרונות שהם מציעים בהסדרה, 1 – "חובה כללית על עיצוב לפרטיות באופן שמיועד להגן על קטינים ומסדר את הסיכונים לפגיעה בהם.

מאיר שטרית: 2 – איסור על פעולות ניצול חולשותיו של קטין ואיסור מידע שאיננו הוגן.

מאיר שטרית: 3 – איסור איסוף מידע על אודות ילד מתחת לגיל 14 ללא הסכמה הורית.

מאיר שטרית: ואיסור מידע רגיש מתחת לגיל 18.

מאיר שטרית: האיסור יחול בצורה מלאה על מי שפונה לקטינים ויטיל חובת זהירות על מי שפונה לקהל כללי.

מאיר שטרית: כלומר לא לקטינים בלבד, לוודא שהוא אינו עובר על הוראה זו.

מאיר שטרית: בעת קבלת הסכמה חיוב במסירת מידע תמציתי וברור להורים ולקטינים אודות השימושים המבוקשים במידע על מנת לאפשר הסכמה מדעת על שימוש במידע אודותם.

מאיר שטרית: חיוב ספקים האוספים מידע אודות קטינים בעת עריכת מסמך מדיניות פרטיות וכן עריכת תמצית בהירה של מסמך זה.

מאיר שטרית: איסור פרסום מידע המאפשר לזהות ילד מתחת לגיל 14.

מאיר שטרית: עידוד בקרה עצמית באמצעות עמידה בהוראות התקנות על ידי  גורם בלתי תלוי.

מאיר שטרית: הערות ביחס לעקרונות ניתן להעביר עד ל- 1 בפברואר.

מאיר שטרית: אני מביא את זה לידיעתכם.

מאיר שטרית: אם תרצו אוכל להשאיר לכם עותק לצלם כדי שתוכלו להיערך מראש.

מאיר שטרית: יש כאן מסמך מפורט ואני קראתי לכם רק את תמצית.

מאיר שטרית: יש כאן מסמך מפורט על הדרישות שעומדים לדרוש.

מאיר שטרית: בעצם מכל מי שיש לו מידע על קטינים.

מאיר שטרית: זה באמת חשוב וצריך להתייחס לזה ולתת לזה תשובה.

מאיר שטרית: היום המידע על קטינים הוא די פרוץ.

מאיר שטרית: אם אנשים ידעו שלילדים מתחת לגיל 14 ניתן לפנות אליהם בפרסום מיוחד, מעניין לברר ואני פונה למשרד התקשורת, האם בתוך החלטות שלכם בנושא הסלולר בתקופה האחרונה היו שיקולים של חוזה מפורט וזה ברור שנכנס, אבל האם בתוך העניין הזה נכנס גם הנושא של היכולת לגבות כסף באמצעות הסלולר מאנשים.

מאיר שטרית: כלומר אם אני עושה חוזה עם חברת הסלולר אני עושה חוזה תשלום עבור השירותים שאני מקבל מחברת הסלולר, על הטלפון, גלישה, על הודעות על זה אני משלם.

מאיר שטרית: אני לא עושה חוזה לתשלום כשאני מתבקש לציין של מי הפרצוף הזה ואני מקיש פלוני ואז אני נכנס להגרלה.

מאיר שטרית: אז אני צריך לתת את מספר הטלפון שלי, אגב זה מה שקורה גם באינטרנט, הילדים בתום לב בוחרים לאן מסתובבת הבחורה לשמאל או לימין, הוא עונה ימין ומתבקש למצוא כמה משלושים בציור הזה, אחר כך מבקשים את מספר הטלפון שלך כדי שתזכה בהגרלה.

מאיר שטרית: מאותו רגע שולחים לך הודעה ואתה משלם.

מאיר שטרית: זה לא נאמר.

מאיר שטרית: גם בטלוויזיה כשאתה רוצה לבחור בכוכב נולד זה עולה כסף שמתחלק בין הטלוויזיה לבין חברות הסלולר להבנתי.

מאיר שטרית: זה דבר בלתי נסבל.

מאיר שטרית: אני חושב שאף אחד לא נותן להם רשות לגבות כסף באמצעות הסלולר.

מאיר שטרית: הדבר הזה לא הוסדר בתוך ההסדרים האחרונים שעשיתם.

נתי ביאלסטוק-כהן: דווקא כן.

מאיר שטרית: הוסדר?

מאיר שטרית: אני אשמח לשמוע.

נתי ביאלסטוק-כהן: עדיין לא הסתיימה ההסדרה שלו, אבל זה הדבר היחיד שטרם סיימנו את הסדרתו כי אנחנו כרגע בדיונים עם חברות הסלולר, אני מוכרח לציין שגם אותם ספקי תוכן מדברים איתנו בנושא הזה.

מאיר שטרית: סליחה אבל עוד משהו שרלוונטי לדברים שלה קודם, אם אדם לא רוצה לגלוש הוא יכול?

מאיר שטרית: בעבר היו חייבים חבילת גלישה, בדור השלישי היית חייב לשלם עבור חבילת גלישה, האם זה הוסר?

נתי ביאלסטוק-כהן: אתה יכול לחסום כל טלפון שלך לאפשרות גלישה באינטרנט.

מאיר שטרית: האם אני מוכרח לשלם?

נתי ביאלסטוק-כהן: השאלה באיזה מסלול לקחת את המכשיר שלך.

מאיר שטרית: מחודש פברואר אני יכול לצאת מהמסלול ולשלם קנס.

מאיר שטרית: השאלה שלי האם כשאני קונה טלפון מדור שלישי אני רשאי להגיד שאני לא רוצה לגלוש?

נתי ביאלסטוק-כהן: כן.

נתי ביאלסטוק-כהן: אני אומר שוב שאני לא יודע באיזה מסלול אתה נמצא.

נתי ביאלסטוק-כהן: תשאל את החברות.

יוליה מרוז: זה השתנה כשיצאה חוות הדעת של משרד התקשורת בנושא הזה.

מאיר שטרית: למיטב ידיעתי זה לא השתנה.

מאיר שטרית: עדיין חייבים חבילת גלישה.

מאיר שטרית: כל מי שקונה דור שלישי חייב לשלם.

יוליה מרוז: אני אומרת לך שב"פלאפון" יש לך תמיד מסלול חלופי.

נתי ביאלסטוק-כהן: חבר הכנסת מאיר שטרית, החל מה- 1 בפברואר בכל מצב בו אתה נמצא ובכל התקשרות שאתה נמצא עם חברה סלולר, ולא משנה מתי אתה עשית אותה אתה יכול לסיים את קשריך עם חברת הסלולר ולפנות לחברה אחרת.

נתי ביאלסטוק-כהן: אתה גם יכול לקחת את המספר איתך.

מאיר שטרית: זה ברור.

נתי ביאלסטוק-כהן: זאת אומרת שחסם המעבר העיקרי בין החברות הוסר.

נתי ביאלסטוק-כהן: אני מצפה מרוב הלקוחות להיות מספיק אינטליגנטיים לומר שיש חברה אחת ושאני לא נשוי לה קתולית.

נתי ביאלסטוק-כהן: אם יש חברה אחרת שמציעה לי התקשרות משדורגת בלי גלישה אז אני אעבור אליה וזה לא יעלה לי כלום.

מאיר שטרית: אני לא רוצה לעבור חברה.

מאיר שטרית: אני רוצה שבחבילה שלי עם החברה לא לגלוש.

מאיר שטרית: מותר לי?

נתי ביאלסטוק-כהן: מותר לך ואם היא לא מאפשרת לך את זה לך לחברה אחרת שמאפשרת.

מאיר שטרית: כל החברות מחייבות.

נתי ביאלסטוק-כהן: לא כל החברות מחייבות.

מאיר שטרית: למיטב ידיעתי כל החברות מחייבות.

מאיר שטרית: אם אתה קונה מכשיר מדור שלישי אתה חייב לשלם לחבילת גלישה.

דורי צ'יקו: כמו שנציגי "פלאפון" ענו יש תכניות שהן כוללות את זה שיהיה לך דור שלישי בלי חבילת גלישה.

דורי צ'יקו: יש תכניות שהן בדור שלישי, אגב התשלום לפחות ב"סלקום" ואני לא יודע במקום אחר, הוא לא על חבילת גלישה ושאתה מחויב לגלוש.

קריאה: לא נותנים לזה את השם 'חבילת גלישה', זה שם אחר.

דורי צי'קו: זה תשלום בדיוק כמו שיש תשלום חודשי קבוע, לכל דבר אחר יש גם תשלום קבוע וגם פה זה לא בגין חבילת הגלישה.

דורי צי'קו: הלקוח יכול לנתק ולקבל דברים אחרים בגין זה.

דורי צי'קו: אין קשר בין התשלום שאתם קוראים לו לבין חבילת הגלישה.

דורי צי'קו: לגבי תשלומים שהם אינרטיים עבור גלישה אין בעיה וניתן לבטל אותם, אפשר לבקש להיות חסום לגלישה.

מיטל בשרי: אבל התשלום יהיה קבוע.

מיטל בשרי: אני משלמת קבוע ואני לא משתמשת בכלל בגלישה.

מיטל בשרי: אני בחברת "סלקום".

דורי צ'יקו: זה תשלום שלא קשור לגלישה.

דורי צ'יקו: זה כמו שאת תגידי שבקו הבזק שלך גם אם את לא מדברת בטלפון את משלמת תשלום קבוע להחזקת הטלפון.

דורי צ'יקו: זה בדיוק מה שיש לנו.

דורי צ'יקו: התשלום הוא לא בגין חבילת גלישה.

נתי ביאלסטוק-כהן: יש חבילות שאכן קושרות את הקשרים האלה.

נתי ביאלסטוק-כהן: אנחנו במשרד עוסקים גם בנושא הזה בחשיבה על השאלה האם יש כאן לצורך העניין קשירה לא לגיטימית.

נתי ביאלסטוק-כהן: אנחנו יושבים על המדוכה גם בנושא הזה.

נתי ביאלסטוק-כהן: אני אומר ואני מאוד מקווה, התחרות היא לא משהו כמטרה בפני עצמה, היא הכלי להשיג את כל אותם הדברים שאנחנו רוצים להשיג.

נתי ביאלסטוק-כהן: אני אחזור שלב אחד אחורה.

נתי ביאלסטוק-כהן: אם יש כאן שתי חברות שמציעות מסלולים כאלה וחברה אחת שלא מציעה את המסלולים ואין לך שום עלות בהתניידות אליהן, אני מניח שמהר מאוד החברה השלישית והחברה הרביעית תצענה גם כן.

נתי ביאלסטוק-כהן: לא צריך לשבת על העניין הזה.

קריאה: מחכים לשימוע אצלכם.

קריאה: אם הייתה תחרות זה היה נכון מה שאתה אומר.

קריאה: השאלה אם יש תחרות.

נתי ביאלסטוק-כהן: אני אומר שהכיוון הכללי שאותו אנחנו מנסים לבצע, אני חושב שאנחנו עושים אותו לא רע וביתר שבשנה האחרונה גם רואים את זה, זה להגביר את התחרות במקום שבו מצאנו שיש תחרות מועטה.

נתי ביאלסטוק-כהן: לא סיימנו את העבודה אדוני ויש לנו עוד הרבה עבודה ואנחנו לא מפסיקים לחשוב על הדברים.

נתי ביאלסטוק-כהן: לגבי הדברים שנאמרו בעניין ההגנה על קטינים.

נתי ביאלסטוק-כהן: יש המון יוזמות, גם יוזמות חקיקה וגם יוזמות שאנחנו מבצעים כולל כניסה לתוכן שמוגדר כתוכן פונוגרפי.

נתי ביאלסטוק-כהן: הכניסה יותר קשה בסלולר מאשר באינטרנט כי ככל שאתה גולש במכשיר הסלולר שלך באינטרנט הפתוח, עדיין לא נעשית במדינת ישראל אכיפה על תכנים.

נתי ביאלסטוק-כהן: התכנים האלה חוקיים ולכן צריך לבדוק ולהגביל אותם.

נתי ביאלסטוק-כהן: יש תהליכי חקיקה בכנסת בנושא הזה ויש גם מהלכים שאנחנו מנסים לעשות.

נתי ביאלסטוק-כהן: בין היתר זה גם ליידע את הציבור.

נתי ביאלסטוק-כהן: אחד הדברים החשובים זה ליידע את הציבור מפני הסכנות האלה.

נתי ביאלסטוק-כהן: יש פורום משותף לנו ולמשרד החינוך שמנסה להסביר טוב יותר ולהגיע כמה שיותר לקהל רחב יותר מהו אינטרנט בטוח בכלל, גם אינטרנט בסלולר.

נתי ביאלסטוק-כהן: אנחנו מקימים אתר אינטרנט משותף ומנסים לחשוב כל הזמן קדימה.

נתי ביאלסטוק-כהן: בהקשר לשימוע בנוגע למסלולים המוגבלים.

נתי ביאלסטוק-כהן: יצאנו באיזה שימוע לפי מודל שאנחנו - ---

מאיר שטרית: מתי יהיה שימוע?

נתי ביאלסטוק-כהן: השימוע יצא.

נתי ביאלסטוק-כהן: קיבלנו עכשיו תשובות.

מאיר שטרית: מהי הפרוצדורה.

מאיר שטרית: מעבירים אליכם תשובות?

נתי ביאלסטוק-כהן: הם מעבירים אלינו התייחסות, אנחנו דנים בהתייחסויות האלה, את חלקן אנחנו מקבלים, חלקן אנחנו לא מקבלים, חלקן אנחנו רוצים לדעת יותר.

מאיר שטרית: אתם דנים עם החברות?

נתי ביאלסטוק-כהן: אנחנו עושים מה שנקרא אצלנו הליך שימוע משני.

נתי ביאלסטוק-כהן: אנחנו פונים ומבקשים לקבל מידע נוסף או הבהרות נוספות.

מאיר שטרית: המונח שימוע, כשאתם שומעים את הגוף הרלוונטי אתם מדברים איתו?

נתי ביאלסטוק-כהן: משיבים על זה בכתב ולפעמים נדרש, ואנחנו עושים את זה בעל פה.

נתי ביאלסטוק-כהן: אגב אנחנו אף פעם לא מגבילים את הגורמים שיכולים לענות לנו בשימוע.

נתי ביאלסטוק-כהן: כל שימוע שאנחנו עושים שלכאורה כוון ספציפית לחברות  הרט"ן – רשת הטלפון הנייד, מעלים לאתר האינטרנט ונותנים לזה גיבוי תקשורתי.

נתי ביאלסטוק-כהן: כל מי שרוצה להגיב רשאי.

נתי ביאלסטוק-כהן: במקרים רבים מגיבים לשימועים שאנחנו עושים גופים שלא פנינו אליהם.

נתי ביאלסטוק-כהן: אנחנו מתייחסים לדברים גם אם אין להם מקום פורמאלי, אנחנו לא חוסכים מעצמנו קריאה והבנה של הדברים.

נתי ביאלסטוק-כהן: הדבר האחרון שאתה ציינת בדברייך הוא הנושא של האפשרות שצד שלישי כל שהוא יחייב באמצעות חברות הסלולר את החשבון.

מאיר שטרית: מה שעושים היום.

נתי ביאלסטוק-כהן: נכון.

נתי ביאלסטוק-כהן: האפשרות הזאת קיימת ואנחנו חושבים שכרגע היא קלה מידי.

נתי ביאלסטוק-כהן: לכן אנחנו ממש עכשיו עושים את ההשלמה של אותם שישה עשר תיקונים שאיתם יצאנו לתקשורת בהיבט הרלוונטי והספציפי הזה.

מאיר שטרית: אין לי טענה אם הטלוויזיה רוצה שיעבירו SMS  לכוכב נולד או לרוקדים עם כוכבים שהם ישלמו על ה- SMS.

מאיר שטרית: לי אין בעיה שהם ישלמו, רק לא האזרח.

נתי ביאלסטוק-כהן: נושא ה- SMS להבדיל מתכנים שהם לפעמים התקשרות מתמשכת לאורך זמן ולא יודעים על זה, SMS הוא חד פעמי ובדרך כלל מודיעים לך מה עלות ה- SMS.

מאיר שטרית: ארבעה שקלים.

מאיר שטרית: זה נשמע לך נורמאלי?

נתי ביאלסטוק-כהן: אני לא יודע, גם 20 שקלים לחודש כדי לראות את "האח הגדול" אם אתה שואל אותי זה גם יקר.

נתי ביאלסטוק-כהן: כל אחד והעדפותיו.

נתי ביאלסטוק-כהן: נקודה נוספת.

נתי ביאלסטוק-כהן: כרגע אנחנו שוקדים באמת על הדרך בה אנחנו רוצים לפנות לציבור באופן פתוח וגלוי וגם להסביר לו מהן זכויותיו ומהן היכולות שלו.

נתי ביאלסטוק-כהן: אנחנו רוצים לעשות את זה בחשיפה גובהה.

נתי ביאלסטוק-כהן: זה חשוב לנו כי אנחנו עושים הרבה דברים יפים, יש אפילו דברים יפים שעשינו לפני שנה וחצי והציבור לא מודע להם וזה כאילו לא עשינו כלום.

נתי ביאלסטוק-כהן: לכן אנחנו שוקדים על תכנית להבאה לידיעת הציבור בצורה ברורה יותר.

נתי ביאלסטוק-כהן: למשל אדוני לא יודע שיש ניתוק זיקה.

נתי ביאלסטוק-כהן: יש פרוצדורה שאתה יכול לבוא לקנות מכשיר אצל כל ספק ולהגיע לחברת סלולר ולהתחבר.

נתי ביאלסטוק-כהן: אם חברת הסלולר על מכשיר מהסוג הזה במסלול מסוים נתנה לאחד מסלול של חיוב/זיכוי, למרות שלא קנית ממנה את המכשיר אתה יכול לקבל ממנה את הזיכוי.

נתי ביאלסטוק-כהן: אתה ידעת?

מאיר שטרית: כן.

נתי ביאלסטוק-כהן: זה דבר שאנחנו רוצים להביא לידיעת הציבור.

מאיר שטרית: חשוב שביטלתם את החסימה של ה- SIM  כעת כל אחד יכול לבטל בלי כסף או שזה ימשיך לעלות 140 שקלים?

נתי ביאלסטוק-כהן: אסור להם.

מאיר שטרית: כל הטלפונים קיימים עם חסימות היום.

נתי ביאלסטוק-כהן: כל מי שיגיע יפתחו לו את SIM  בצורה חופשית ללא עלות נוספת.

מאיר שטרית: אגב זו הייתה הצעת חוק שלי שאתם התנגדתם לה.

נתי ביאלסטוק-כהן: לא התנגדנו.

מאיר שטרית: בוודאי שהתנגדתם הממשלה הפילה את הצעת החוק.

מאיר שטרית: אחר כך אתם הבאתם אותה בעצמכם.

נתי ביאלסטוק-כהן: אלה עדיי.

מאיר שטרית: אני מודה לחברות שפתחו מסלולים.

מאיר שטרית: שיחה ממוקד "סלקום"     	לקבלת פירוט השימושים שלכם בארץ ובחוץ לארץ.

מאיר שטרית: חברים האם אני יכול לקנות טלפון בלי חבילת גלישה?

מאיר שטרית: בוא נשמע.

מאיר שטרית: "סלקום" אומרת שאין אצלה מחויבות הנה הדוגמה קלאסית.

מאיר שטרית: שיחה ממוקד "סלקום"     	-	מכירות שלום, הילה מדברת.

מאיר שטרית: - 	שלום, אני רוצה לברר בנוגע להתחברות ל"סלקום" עכשיו ולקנות מכשיר.

מאיר שטרית: אוקיי, לשדרג מכשיר?

מאיר שטרית: לא, אין לי מכשיר אצלכם.

מאיר שטרית: אתה לקוח פרטי.

מאיר שטרית: כן.

מאיר שטרית: מה שמך.

מאיר שטרית: מורן     אוקיי.

מאיר שטרית: אזרח  או חייל?

מאיר שטרית: אזרח.

מאיר שטרית: התכנית הראשונה מורן נקראת בחירה שלך.

מאיר שטרית: כמה דקות אתה מדבר בדרך כלל, אתה יודע?

מאיר שטרית: בערך 200.

מאיר שטרית: יש לי כאן תכנית שאני יכולה להציע לך, 350 דקות לכל היעדים כולל SMS  לבחירתך ובסכום של 240 שקלים.

מאיר שטרית: כמובן ללא התחייבות, 70 אגורות מעבר לחבילה.

מאיר שטרית: לאילו מכשירים?

מאיר שטרית: מיד נדבר על המכשירים.

מאיר שטרית: בוא נדבר קודם על ההטבות שבתכנית.

מאיר שטרית: בתוך ה- 240 שקלים יש לך חבילת גלישה מותאמת מראש בעלות 39.90 שקלים ל- 150 מגה-בייט.

מאיר שטרית: אם אני לא רוצה את חבילת הגלישה?

מאיר שטרית: זה משהו שמותאם בתוך התכנית ואי אפשר לבטל את זה.

מאיר שטרית: אתה לוקח מכשיר והכול והכול בעלות של 240 שקלים.

מאיר שטרית: במידה שאני רואה חשבונית של חברה מתחרה, אחת משלוש חשבוניות אחרונות, תוכל לקבל החזר של 30 שקלים כל זמן שאתה איתנו, זה החזר.

מאיר שטרית: .     את אומרת לי עכשיו שזה 240 שקלים.

מאיר שטרית: אבל אם אני לא גולש בכלל כל החודש אני עדיין משלם על חבילת הגלישה?

מאיר שטרית: כן.

מאיר שטרית: זה בתוך התכנית, בוודאי.

מאיר שטרית: אבל בלי שום קשר לזה אתה מקבל 30 שקלים החזר.

מאיר שטרית: זה כבר יורד ל- 210 שקלים.

מאיר שטרית: את אומרת שאין אף תכנית שאני יכול בלי חבילת גלישה.

מאיר שטרית: לא רוצה לגלוש באינטרנט בכלל.

מאיר שטרית: לא. לא.

מאיר שטרית: כל זמן שאתה מחזיק במכשיר דור שלישי לא ניתן לבטל את דמי השימוש בדור שלוש.

מאיר שטרית: לא ניתן בכלל לבטל תכנית גלישה במכשיר דור שלוש.

מאיר שטרית: להפך אני מציעה לך את זה בתוך התכנית מאשר לקחת דמי שימוש אם יש לך דמי מנוי.

מאיר שטרית: כאן הכול כלול.

מאיר שטרית: אני יכול לעשות תכנית שאני מגביל את התשלום החודשי שלי?

מאיר שטרית: כן.

מאיר שטרית: תוכל לקבל במידה שאתה לפי החריגה, אין שום בעיה.

מאיר שטרית: אי אפשר שלא תוכל להוציא שיחה מהמנוי, תקבל SMS במידה ואתה מתחיל את החריגה.

מאיר שטרית: תודה.

מאיר שטרית: אני אחשוב על זה.

מאיר שטרית: עוד לא סיימתי     רציתי לבדוק על הדור השלישי אצלך.

מאיר שטרית: אני לא רוצה לנקוט בשם של אף אחד כי הרעיון היה לקבל את הנתונים.

מאיר שטרית: זה מה שאמרתי שזה קיים ברוב החברות שאתה לא יכול לקבל טלפון - - -

דורי צ'יקו: חשוב לי להגיד שהמידע שנמסר הוא מידע לא תקין כי יש חבילה.

דורי צ'יקו: אתם יכולים להיכנס לאתר של "סלקום" ולראות שהיא קיימת.

מאיר שטרית: היא לא אשמה.

מאיר שטרית: היא רק מוכרת והיא הפנים שלכם כלפי חוץ.

דורי צ'יקו: אני מסכים איתך.

מאיר שטרית: אני אנסה להתקשר שנית ויענה לי מישהו אחר והמידע יהיה זהה.

דורי צ'יקו: אתה יכול להיכנס לאתר האינטרנט של "סלקום" ולראות.

דורי צ'יקו: ברמה העקרונית כן לתת מידע לגבי כל התכניות שיש.

דורי צ'יקו: יש תכנית או שתיים שלא כוללות חבילות גלישה.

דורי צ'יקו: זה שלא נתנו את המידע זה לא תקין.

מאיר שטרית: אני בטוח שאם נפנה לכל החברות האחרות, "סלקום" לא תיפגע, אם אני אפנה לחברות אחרות אני אקבל את אותה תשובה.

מאיר שטרית: גם אם ננסה כעת בכל החברות אני אקבל את אותה תשובה שאתה לא יכול לקנות מכשיר טלפון מדור שלישי מבלי לשלם חבילת גלישה.

מאיר שטרית: זה לא בוטל למרות שחשבתי שמשרד התקשורת יבטל את זה.

מאיר שטרית: ממשיכים לשלם על חבילת גלישה גם אם לא רוצים לגלוש.

קובי שמש: אני מתאר לעצמי שנתי הסביר קודם שבמסגרת ההעברה של חוק ההסדרים בנושא של ניטרליות ברשת, אנחנו בודקים שאם במסגרת הרשת לחברות יש איסור למכור את הנושא של הפורטל הסגור.

מאיר שטרית: אסור להם?

נתי ביאלסטוק-כהן: אנחנו בודקים כרגע האם העבודה שיש תמחור בערכים של 1:1,000 בין הגלישה בתוך הפורטל לבין הגלישה מחוץ לפורטל האם זה מסתדר עם אותה חובה של ניטרליות ברשת.

נתי ביאלסטוק-כהן: אני אומר שוב שזה דבר שמונח על שולחננו כמו שאמרתי לך מאתמול.

נתי ביאלסטוק-כהן: אנחנו כרגע בודקים את השאלה הזאת.

נתי ביאלסטוק-כהן: אנחנו דנים בשאלה האם באמת לגבות דמי שימוש קבועים על דור שלישי כשאתה קונה טלפון מסוג זה, או האם מדובר כאן בכפיית שירות כשהמנוי לא רוצה.

נתי ביאלסטוק-כהן: אם אנחנו נמצא שהדבר הזה לא תקין אז נתערב בעניין.

נתי ביאלסטוק-כהן: כרגע עד כמה שאנחנו מבינים את זה במידה ואתה מגיע עם טלפון כזה, לפחות בחלק מהחברות אני יכול להגיד בצורה ודאית, יש לך גם מסלולים שהם לא קושרים את העניין.

נתי ביאלסטוק-כהן: נכון שאז זה חבילות אחרות עם תמחירים אחרים.

כרמית פולק: רציתי להעיר שתי הערות.

כרמית פולק: הערה ראשונה קשורה לזה שבאמת אין הגבלה לתכנים שמופיעים באינטרנט.

כרמית פולק: יושבות כאן חברות הסלולר ואומרות לי שמרבית הפונים להגבלה הכספית על סכום שידברו בו הם ילדים.

כרמית פולק: אני אומרת שלהגבלה הזאת לקרוא מסלול מיוחד לילדים זה לא באמת נכון כי בסופו של יום אין מלכתחילה הגבלה על תכנים, גם על פרסומות שמגיעות לטלפון.

כרמית פולק: זה בעצם מסלול רגיל שבמקרה גם ילדים בוחרים אותו וגם הורים בוחרים להגביל אותו.

מאיר שטרית: זה לא במקרה.

מאיר שטרית: הרעיון להגביל את התשלומים של הילדים זו מטרת החוק.

כרמית פולק: זה לא במקרה אבל לקרוא לזה מסלול מיוחד לילדים כאשר ההגבלה היחידה שיש על המסלול הזה היא ההגבלה הכספית, בעיניי יש כאן בעיתיות.

מאיר שטרית: הם לא פותרים את הבעיה שלכם, ברור שלא, וזה לא שעמד על הפרק בחוק.

מאיר שטרית: החוק דיבר באמת רק על הגבלת תשלום.

נתי ביאלסטוק-כהן: השבוע ישבתי בוועדת הכלכלה והיה דיון ארוך ומעמיק על יוזמת חקיקה של חבר הכנסת אלכס מילר בנוגע להגבלת תכנים פוגעניים באינטרנט.

מאיר שטרית: לוועדת הכלכלה בדיונים שהם אחראים עליהם אין להם שום נגיעה לאינטרנט ואסור להם לדון באינטרנט, לתפיסתי.

מאיר שטרית: נקיים דיון בעניין של פגיעת קטינים באינטרנט.

נתי ביאלסטוק-כהן: חלילה וחס אני לא נכנס למגרש שאני לא צריך להיות בו.

נתי ביאלסטוק-כהן: אני רק מציין שהדבר הזה נדון בתיקון חקיקה בחוק התקשורת לבצע הגבלות באופן כזה או אחר.

מאיר שטרית: אבל זה נושא האינטרנט.

נתי ביאלסטוק-כהן: אתה נכנס כאן למקום מאוד בעייתי מבחינת התפיסה של חופש הביטוי, פלורליזם.

מאיר שטרית: אנחנו נקיים כאן דיון על הסכנות שיש באינטרנט ועל הפגיעה בקטינים.

נתי ביאלסטוק-כהן: אנחנו גם נערכים לדיון הזה.

כרמית פולק: הדבר השני שרציתי לומר קשור למסמך שהקראת.

כרמית פולק: יש רשימות, חברות הסלולר כמובן טוענות שזה לא נכון, אבל יש רשימות שמועברות לכל מיני חברות, לכל מיני מפרסמים או לכל מיני מפיצים.

כרמית פולק: רשימות של מספרי טלפון כתפוצה מועברות למפרסמים ואז אתה מקבל הודעת SMS  מאותו מפרסם ואתה ברשימת התפוצה הזאת.

כרמית פולק: זה מאוד מתחבר למסמך שאדוני הקריא.

כרמית פולק: ברגע שילד נמצא באיזה מסלול מיוחד, הוא במסלול מיוחד של ילדים אבל בעצם זה על שם האבא ואין לו הגדרה של טלפון לילדים, אז הוא נכנס לרשימת התפוצה הזאת.

נתי ביאלסטוק-כהן: זה אסור על פי החוק בכל מקרה, זה לא קשור לילדים או לא לילדים.

כרמית פולק: באותה רשימת תפוצה שנכנסים אליה שאר מספרי הטלפון הוא מקבל את ההודעות האלה.

כרמית פולק: לכן החשיבה לעשות מסלול מיוחד לילדים מבלי להטיל עליה עוד הגבלות חוץ מהגבלה כלכלית.

מאיר שטרית: יכול להיות אבל זה לא עומד כעת על הפרק.

נתי ביאלסטוק-כהן: ההצעה הייתה מסלול מוגבל לתשלום.

מאיר שטרית: אני רוצה לסכם את הדיון.

מאיר שטרית: ראשית אני מברך את החברות שעשו פעולה ועשו מעשה.

מאיר שטרית: אני רוצה קצת לחמם את הגזרה הזאת ולומר, אמרתי בעבר כשדנתי עם נציגי החברות בנושא של החוק.

מאיר שטרית: אני עדיין אומר לכם ואני עומד על דעתי שלהערכתי תוכח כנכונה.

מאיר שטרית: חבר'ה, למרות שעשיתם את המסלולים ואני מודה לכם על הכיוון הזה אני חושב שחשוב שהמסלולים האלה יצאו לדרך, זה יקל על הורים ועל אנשים שמסתבכים בתשלומים.

מאיר שטרית: זו הייתה מטרתו של החוק.

מאיר שטרית: ההסתבכות של ההורים בתשלומים חריגים מעל ומעבר, לא פתרנו את כל הבעיות אבל זה מקל על מאות אלפי הורים שלילדים שלהם יש טלפון.

מאיר שטרית: מדובר כאן על מאות אלפי ילדים, אולי מיליון ואולי יותר, אין לי מושג מהם המספרים אבל אין לי ספק שמדובר לפחות במיליון.

מאיר שטרית: במערכת החינוך יש כמיליון ילדים ואני בטוח שלרבים מהם יש טלפון ויש כאלה שיש יותר.

מאיר שטרית: אני אומר לחברות הסלולר שאם אני הייתי בעל חברת סלולר הייתי יוצא בתכנית ומפרסם אותה בענק, תכנית לא מוגבלת שאומרת להורים שמי שיעבור אלינו הוא יוכל להגביל את חשבון הילד בסכום X. יכול להשתמש בסכום וכל מה שהוא רוצה.

מאיר שטרית: פשוט יש לך 200 שקלים לחודש תעשה מה שאתה רוצה, דבר, גלוש, תקבל התראה וההורה יוכל לחסום.

מאיר שטרית: הילדים יוכלו לקבל שיחות נכנסות ושיחות חירום בלבד.

מאיר שטרית: בצורה פשוטה לגמרי.

מאיר שטרית: בוא אלינו תקבל את כל השירות, בלי מסלולים ובלי כלום.

מאיר שטרית: אם אני הייתי בעל חברת סלולר הייתי עושה מחר בבוקר, לא מחר בבוקר אלא לפני חצי שנה, כדאי לדעתי שזה יגרום למאות אלפי אנשים לעבור לחברה הזאת.

מאיר שטרית: אני בכוונה מחמם את חברות הסלולר אבל לדעתי מאות אלפי הורים יעברו לטלפון הזה.

מאיר שטרית: אם הילדים יעברו גם ההורים יעברו.

מאיר שטרית: אם אני מציע כחברה מספר מיוחד, כמו שאמרת 1,000 דקות לשני יעדים במשפחה אז גם ההורה יעבור כדי להקל על הוצאותיו.

מאיר שטרית: הורים מדברים עם הילדים כל יום, מבקשים להתעדכן - גם הורים היו עוברים.

מאיר שטרית: אני אומר את זה לטובת חברות הסלולר, זה כלי שיווקי ומנוף לגיוס לקוחות חדשים שיעברו בין החברות.

מאיר שטרית: ככל שהתחרות הזו תגבר, מי  שיצא עם דבר מפתה יעברו אליו מאות אלפי לקוחות.

מאיר שטרית: היום כשאפשר לעבור ללא קנס ואפשר להשתמש בכל מכשיר שיש ביד המעבר יהיה פשוט והאנשים יעברו.

מאיר שטרית: אני הייתי מפרסם את זה בגדול ומבליט מאוד בכל כלי הפרסום, ברשת, בטלוויזיה, ברדיו "ילדים בואו אלינו".

מאיר שטרית: את זה אני הייתי עושה אם הייתי הבעלים של החברה.

מאיר שטרית: לדעתי זה שטח ענק.

מאיר שטרית: אם הייתי רוצה עוד יותר הייתי אומר את מה שאמרה הגברת מהמועצה הלאומית לשלום הילד, "דעו לכם שאם אתם באים אלינו, אצלנו לא תוכלו לגלוש לאתרים פונוגרפים, נשמור על הפרטיות שלכם ולא ניתן את הרשימות לשום חברת הפצה.

מאיר שטרית: הייתי יוצר מצב שהורים היו מרגישים בטוח לעבור.

מאיר שטרית: אני לא מבין, אני לא איש הסקטור הפרטי אלא איש הסקטור הציבורי כל חיי, אבל אם הייתי בסקטור הפרטי זה מה שהייתי עושה.

מאיר שטרית: הייתי הולך על פרסום שימשוך הרבה לקוחות.

מאיר שטרית: לעשות פה.

מאיר שטרית: מאחר ויושבים נציגים משלוש-ארבע חברות שלא יחשבו שיש לי העדפה לחברה כלשהי.

מאיר שטרית: אני אומר לכולכם תתחרו על השוק, תלחמו על השוק.

מאיר שטרית: השוק הזה הוא שוק ענק.

מאיר שטרית: אני זוכר את הויכוח הזה בזמנו כשעשיתי את חוק הטלוויזיה בכבלים,  בשנת 1986, אנשים לא רצו להקנות תחנות כבלים.

מאיר שטרית: חיפשנו בכוח מי מוכן לקבל אזור לכבלים.

מאיר שטרית: מי מוכן לקבל אזור לכבלים.

מאיר שטרית: חיפשו בכוח לקוחות שיקנו את אזורי הכבלים.

מאיר שטרית: החברות פחדו כי חשבו שלא תהיה חדירה.

מאיר שטרית: הרבה מאוד אנשים לא התחברו לכבלים - תבדקו את הפרוטוקולים.

מאיר שטרית: גם בכנסת כשהצגתי את החוק בקריאה השלישית וגם בוועדת הכלכלה שאז דנה בחוק בראשות שפייזר שהיה יושב ראש ועדת הכלכלה אז, אמרתי "חברים אתם מדברים שטויות, תהיה בארץ חדירה של למעלה מ- 90%".

מאיר שטרית: אמרתי "תחשבו איזו יכולת יש לאדם שגר בירוחם לראות סרטים, תרבות כמו לאזרח תל אביב?"

מאיר שטרית: התרבות שלו היא הטלוויזיה.

מאיר שטרית: "כל המדינה תתחבר לכבלים ואין שום ספק בכך" הרי ברור שכל אדם יוכל אצלו בבית לקבל עשרות רבות ערוצים ולראות כל מה שמתחשק לו.

מאיר שטרית: אי אפשר לחסום את זה.

מאיר שטרית: אני הימרתי שלמעלה מ- 90%.

מאיר שטרית: בפועל זה המצב.

מאיר שטרית: כלומר הפוטנציאל גבוה מאוד.

מאיר שטרית: את אותו דבר אני אומר לגבי הטלפון.

מאיר שטרית: חברה שתלך חזק על העניין הזה אני מאמין שהיא תוכל לגייס אליה מאות, מאות אלפי אנשים חדשים שיעברו מחברות אחרות, אם הדבר יהיה פשוט.

מאיר שטרית: זה לחברות.

מאיר שטרית: למשרד התקשורת אני אומר.

מאיר שטרית: חברים עשיתם לדעתי עבודה טובה בתחום הסלולר השנה.

מאיר שטרית: אני מברך עליה.

מאיר שטרית: אבל אני אומר לכם שלא יקרה כלום אם אתם לא תביאו את זה לידיעת הציבור.

מאיר שטרית: לדעתי חובתו של משרד התקשורת לעשות פרסומת ברורה בעיתון, דפים שלמים בעיתון.

מאיר שטרית: מה הבעיה?

נתי ביאלסטוק-כהן: עשינו בעבר.

מאיר שטרית: בזמנו עשינו את המבצע "קנה דירתך" כשהייתי במשרד האוצר, עשינו קמפיין שעלה 5 או 10 מיליון שקלים להסביר לציבור שכדאי לקנות את הדירות.

מאיר שטרית: אני אומר לך שכמשרד התקשורת תתקצבו לזה כסף, בקשו לשם כך כסף.

מאיר שטרית: זה שווה כל פרוטה.

מאיר שטרית: תקצו 5, 10 מיליון שקלים ותעשו קמפיין ענק בו תסבירו לציבור בצורה פשוטה מה עשיתם בתחום הסלולר.

מאיר שטרית: תסבירו את המסלול של הילדים.

מאיר שטרית: הציבור לא יודע, לא מכיר, הוא לא חי בכנסת,  הוא לא מסתובב בתוך הלובי הזה, במקרה הטוב הוא קורא עיתון.

מאיר שטרית: היום אנשים כמעט ולא קוראים עיתון אולי רק את החינמונים.

מאיר שטרית: לא קוראים עיתונים והחינמונים קמצנים בהסבר והם לא מקצים לזה המון זמן.

מאיר שטרית: הם מרחיבים ומפארים שיש מלחמה אבל הם לא יודעים דבר.

מאיר שטרית: אני אומר לך שמחובתו של משרד התקשורת, המועצה לצרכנות, דיברתי קודם איתכם תקצו לזה או תתנו כסף למועצה לצרכנות שהיא תפרסם.

נתי ביאלסטוק-כהן: אנחנו לוקחים ברצינות את מה שאתה אומר.

מאיר שטרית: אני מכיר את זה מניסיון של כמה מסלולים שעברתי בחיים בממשלה, גם כשהייתי שר הבינוי והשיכון עשינו פרסום לגבי המבצע של היוון הקרקעות הפרטיות.

מאיר שטרית: שוב הוצאנו על זה למעלה מ- 10 מיליון שקלים  לפרסום בטלוויזיה, ברדיו.

מאיר שטרית: עשרות אלפי אנשים היוונו את הקרקעות שלהם כי הסברנו להם שכדאי להם.

מאיר שטרית: למי שזוכר את התשדיר בטלוויזיה של אישה שבאה מחייכת ואומרת "אני מתגרשת" צוחקים והיא שמחה שהיא מתגרשת שואלים "למה את שמחה?"

מאיר שטרית: עונה "אני מתגרשת מהמינהל".

מאיר שטרית: הרעיון היה להסביר בדרך מאוד פשוטה לציבור שכדאי להם לעשות את זה.

מאיר שטרית: אז אנשים מבינים.

מאיר שטרית: כשאתה מפרסם בתקשורת בצורה רצינית אנשים מגיבים.

מאיר שטרית: אני מציע לכם להקצות לזה כסף ולפרסם בגדול ולהסביר גם את המסלול הזה וגם להביא לידיעת הציבור.

מאיר שטרית: אז יש סיכוי, תראו שיש שינוי בשוק הזה.

מאיר שטרית: החברות לא תוכלנה להישאר אדישות לפרסום כזה.

מאיר שטרית: לדעתי הן תפעלנה גם באופן אישי כי כל חברה רוצה לקבל יותר לקוחות.

מאיר שטרית: זה בסדר וזו בדיוק המשמעות של תחרות שיש חברות שמתחרות על אותו לקוח אז המחירים ירדו והשירות ישתפר.

מאיר שטרית: בכל מקרה כשמעלים דבר כזה השירות משתפר.

מאיר שטרית: חברים אני אומר לכם שאנחנו מקיימים ישיבה ב- 11 בינואר 2011, בנושא הערכות מניעת קריסות תשתיות התקשורת בשעת חירום.

מאיר שטרית: התקרית שהייתה ב"סלקום" לפני זמן מה הדליקה אורות אדומים אצל הרבה מאוד אנשים, גם אצלי, שדבר כזה יכול לקרות בכל חברה וגם יכול לקרות בהיקף לאומי בשעת חירום.

מאיר שטרית: זה יכול ליצור בלגן גדול.

מאיר שטרית: מה שקרה ב"סלקום" שיתק קבוצות גדולות של אנשים.

מאיר שטרית: תיאורטית זה יכול לקרות מחר בכל מקום, בכל חברה או בכולן יחד.

מאיר שטרית: השאלה מה משרד התקשורת עושה כדי להיערך בעניין הזה.

מאיר שטרית: שעת חירום היא שעת חירום וראינו מה קרה בשרפה האחרונה למשל, שם מי שנכנס לפעילות הייתה "מוטורולה" שהצילה קצת את המצב.

קריאה: מערכות התקשורת תיפקדו יפה מאוד באירוע גם הניידות וגם הנייחות.

מאיר שטרית: הרעיון לדיון הזה הוא לשמוע כיצד משרד התקשורת נערך למצב כזה בסלולר.

מאיר שטרית: מה עושים כדי למנוע תקלה חוזרת בשעת חירום.

מאיר שטרית: זה יכול להיות במצב חירום שהוא המצב הרגיש ביותר, מצב שיכול לשבש את כל החיים בארץ.

מאיר שטרית: פעם היו טלפונים קווים כשחלק השתבש היו עושים אפילו נל"ן – נקודה לנקודה, היום זה השתנה ולתקשורת יש משמעות עצומה, על המדינה לתפקד בשעת חירום.

מאיר שטרית: אנחנו נקיים את הדיון בנושא הזה ואני מקווה שנראה אתכם גם בדיון הזה.